RAPPORT TAL-KUMMISSJONI LILL-PARLAMENT EWROPEW U LILL-KUNSILL L-Ewwel Rapport ta’ Progress dwar l-implimentazzjoni min-naħa tar-Russja, tal-Passi Komuni lejn ivvjaġġar għal żmien qasir mingħajr bżonn ta’ viża, taċ-ċittadini Russi u tal-UE taħt id-Djalogu UE-Russja dwar il-Viża /* COM/2013/0923 final */





RAPPORT TAL-KUMMISSJONI LILL-PARLAMENT EWROPEW U LILL-KUNSILL L-Ewwel Rapport ta’ Progress dwar l-implimentazzjoni min-naħa tar-Russja, tal-Passi Komuni lejn ivvjaġġar għal żmien qasir mingħajr bżonn ta’ viża, taċ-ċittadini Russi u tal-UE taħt id-Djalogu UE-Russja dwar il-Viża I. Sfond Is-Summit bejn l-UE u r-Russja li sar f’San Pietruburgu f’Mejju 2003 qabel li l-Partijiet kellhom jibdew jeżaminaw il-kundizzjonijiet għal ivvjaġġar reċiproku mingħajr bżonn ta’ viża bħala perspettiva fit-tul li poġġiet il-bażi għad-diskussjonijiet dwar it-tneħħija tal-viża bejn ir-Russja u l-UE. Konsegwentement, fir-rebbiegħa tal-2007, ġie varat id-djalogu UE-Russja dwar il-Viża. Bl-istess mod bħad-djalogi dwar il-viża ma’ pajjiżi terzi oħra u fuq il-bażi tar-rekwiżiti tar-Regolament (KE) Nru 539/2001, id-Djalogu UE-Russja dwar il-Viża kien mibni madwar erba’ Blokok (is-sigurtà tad-dokumenti li tinkludi l-bijometrika, il-migrazzjoni illegali fosthom ir-riammissjoni, l-ordni pubbliku u s-sigurtà, u r-relazzjonijiet esterni). Bejn Diċembru 2007 u Marzu 2010 saru sitt laqgħat tal-esperti f’Moska sabiex jesploraw l-istat tal-leġiżlazzjoni u l-prattika tal-UE u tar-Russja fl-oqsma kollha taħt l-erba’ Blokok tad-Djalogu dwar il-Viża. Fuq il-bażi tas-sejbiet ta’ dawn il-laqgħat tal-esperti, il-Kummissjoni pproponiet lill-Kunsill li, fil-Kunsill Permanenti ta’ Sħubija UE-Russja dwar il-Ġustizzja, il-Libertà u s-Sigurtà (JLS PPC) ta’ Mejju 2010, iż-żewġ naħat għandhom jiftiehmu sabiex jibdew jaħdmu lejn dokument dwar "Passi Komuni lejn ivvjaġġar mingħajr viża" li jelenka l-kriterji u r-rekwiżiti tekniċi għal reġim mingħajr viża. Il-Kunsill aċċetta dak l-approċċ. Fuq dik il-bażi, il-JLS PPC ta’ Mejju 2010 inkariga lill-uffiċjali għolja sabiex jiddiskutu t-triq lejn fażi prattika. Fuq proposta tal-uffiċjali għolja, li ltaqgħu diversi drabi fl-2010, il-JLS PPC UE-Russja ta’ Novembru 2010 approva formalment il-metodoloġija tal-Passi Komuni u stieden lill-uffiċjali għolja sabiex ifasslu d-dokument. L-ewwel abbozz ta’ tali lista min-naħa tal-UE ntbagħat lir-Russja f’Mejju 2011 bil-għan li jinbdew in-negozjati. Il-proċess dam għaddej sal-aħħar tas-sena u l-“Passi Komuni lejn ivvjaġġar għal żmien qasir mingħajr bżonn ta’ viża taċ-ċittadini Russi u tal-UE” kienu maqbula b’mod uffiċjali bejn l-UE u r-Russja fis-Summit tal-15 ta’ Diċembru 2011. Is-Summit nieda wkoll l-implimentazzjoni tagħhom. F’Marzu 2012 saret laqgħa tal-bidu apposta bejn l-esperti tal-UE u dawk Russi. Matul dik il-laqgħa ż-żewġ naħat iddiskutew u spjegaw il-fehim tagħhom ta’ kull Pass Komuni u miżura operattiva li kellhom jiġu indirizzati sabiex tiġi evalwata b’mod sħiħ l-implimentazzjoni korretta tagħhom. Ir-Russja u l-UE mbagħad ippreparaw ir-rapporti bil-miktub rispettivi tagħhom dwar l-istat ta’ implimentazzjoni tal-Passi Komuni kollha. Ir-Russja bagħtet ir-rapport bil-miktub tagħha fit-13 ta’ April 2012 filwaqt li n-naħa tal-UE għamlet dan fil-31 ta’ Mejju 2012. Sa Settembru 2012 saru aktar skambji bil-miktub u tweġibiet għall-mistoqsijiet addizzjonali fformulati miż-żewġ naħat. Fuq il-bażi tal-iskambji bil-miktub, iż-żewġ Partijiet organizzaw missjonijiet fuq il-post għall-esperti. Bejn Settembru 2012 u Lulju 2013 saru erba’ missjonijiet tal-esperti tal-UE fir-Russja (kemm f’Moska kif ukoll f’diversi reġjuni) (missjoni waħda għal kull Blokk). Bl-istess mod, l-esperti Russi għamlu erba’ missjonijiet fl-UE bejn Diċembru 2012 u Ottubru 2013 (b’kollox kienu organizzati 23 żjara fi Stati Membri partikolari). Id-Djalogu UE-Russja dwar il-Viża huwa bbażat fuq ir-reċiproċità sħiħa bejn il-Partijiet. It-triq lejn il-liberalizzazzjoni tal-viża tiddependi fuq il-progress magħmul fl-implimentazzjoni tal-Passi Komuni u ma hemm l-ebda awtomatiċità fil-proċess. Kif jispeċifikaw il-Passi Komuni fid-dispożizzjonijiet finali tagħhom, huwa biss meta titlesta l-implimentazzjoni tal-Passi Komuni li l-Partijiet se jiddeċiedu, skont il-proċeduri interni rispettivi tagħhom, li jibdew in-negozjati dwar ftehim għall-eżenzjoni mill-viża bejn l-UE u r-Russja. L-implimentazzjoni sħiħa tal-ftehimiet bejn l-UE u r-Russja dwar il-faċilitazzjoni tal-viża u r-riammissjoni hija importanti ħafna għad-Djalogu dwar il-Viża. Barra minn hekk, waqt li tkun qed tiġi kkunsidrata l-implimentazzjoni tal-Passi Komuni, se jiġu kkunsidrati wkoll l-evoluzzjoni u l-valutazzjoni ta’ kwistjonijiet oħra, kif elenkati fid-dispożizzjonijiet finali tal-Passi Komuni (ir-rabtiet bejn il-flussi migratorji u l-protezzjoni tad-drittijiet u l-libertajiet fundamentali tal-bniedem; ir-rata ta’ rifjuti tal-applikazzjonijiet għall-viża; tal-applikazzjonijiet għar-riammissjoni aċċettati u tar-ritorni effettivi; in-numru ta’ deċiżjonijiet ta’ ritorn, ta’ dħul rifjutat fil-fruntiera u ta’ arresti taċ-ċittadini rispettivi li jkunu qed jgħixu irregolarment fit-territorju ta’ xulxin kif ukoll il-qsim tal-fruntiera bejn l-UE u r-Russja). Il-Kummissjoni rrappurtat b’mod regolari kemm lill-Kunsill kif ukoll lill-Parlament Ewropew dwar l-iżviluppi kollha fid-Djalogu dwar il-Viża. Fil-ħin opportun, il-Kummissjoni se tippreżenta wkoll valutazzjoni komprensiva fost l-oħrajn tal-impatti possibbli tal-migrazzjoni, tal-ġestjoni tal-fruntieri u tas-sigurtà fuq l-UE u fuq il-koerenza reġjonali ta’ reġim futur mingħajr viża bejn l-UE u r-Russja. Dan huwa l-ewwel rapport ta’ progress ippreżentat mill-Kummissjoni li jiddeskrivi fiex tinsab l-implimentazzjoni tal-Passi Komuni mir-Russja, filwaqt li jifformula l-kwistjonijiet ta’ tħassib u r-rakkomandazzjonijiet. II. Valutazzjoni tal-implimentazzjoni tal-Passi Komuni taħt kull Blokk Blokk 1: Sigurtà tad-dokumenti, fosthom il-bijometrika Valutazzjoni ġenerali Matul dawn l-aħħar snin, ir-Russja għamlet progress kbir f’dan il-qasam. Dan jinkludi l-introduzzjoni tal-passaport bijometriku fl-2006 u l-aġġornamenti tiegħu skont l-istandards tal-ICAO fl-2010 u fl-2013. Il-produzzjoni, il-ħruġ u l-personalizzazzjoni tal-passaporti bijometriċi internazzjonali huma pjuttost siguri u jsegwu l-prattiċi u l-istandards rilevanti tal-ICAO. Il-passaporti misruqa u mitlufa jiġu rrapportati lill-bażi ta' dejta ċentralizzata tal-Interpol, għalkemm permezz ta’ proċess manwali. Il-breeder documents (fosthom il-passaporti interni — li huma d-dokumenti tal-identità (IDs) prinċipali tar-Russja) huma siguri biżżejjed għall-iskop tagħhom u l-personalizzazzjoni kif ukoll il-proċeduri tal-ħruġ jirriflettu l-istandards kurrenti. Huma pprovduti programmi ta’ taħriġ li jinkludu miżuri kontra l-korruzzjoni, għalkemm l-effikaċja tagħhom għad trid tiġi analizzata. Għandu jiġi nnotat ukoll li r-regolamentazzjoni liberali rigward il-bidla tal-isem, imsieħba mal-fatt li ma hemm l-ebda reġistru ċivili ċentrali, tista’ toħloq il-potenzjal għall-abbużi. Kummenti dettaljati Jiġu introdotti passaporti bijometriċi konformi mal-ICAO fuq il-bażi ta’ ġestjoni komprensiva u sigura tal-identità, b’kont meħud tal-ħidma mwettqa fil-qafas tal-ICAO u l-protezzjoni adegwata tad-dejta personali u tiġi assigurata l-awtentiċità tagħhom, tiġi faċilitata l-verifika preċiża tal-identità tad-detenturi tagħhom mill-awtoritajiet rilevanti taż-żewġ Partijiet. Wara l-introduzzjoni tal-passaporti bijometriċi fl-2006, mill-1 ta’ Marzu 2010 nħarġet verżjoni aġġornata tagħhom. Din hija konformi mal-ICAO u tinkludi karatteristiċi mtejba tas-sigurtà. Mill-2013, bdiet tinħareġ it-tielet ġenerazzjoni ta’ passaporti bijometriċi li fiha wkoll informazzjoni dwar il-marki tas-swaba’. Għalkemm id-domanda għall-passaporti mhux bijometriċi qiegħda tonqos, xorta għadu possibbli li jinkisbu u ma hemmx pjanijiet li jintemm il-ħruġ tagħhom. Il-kompetenzi ewlenin għall-produzzjoni u l-ħruġ kemm tal-passaporti internazzjonali kif ukoll tal-breeder documents huma f’idejn: l-Istamperija tal-Istat Goznak; l-Uffiċċju tar-Reġistru tal-Istat (ZAGS) mal-uffiċċji reġjonali u lokali tiegħu (responsabbli għall-ħruġ tad-dokumenti tas-sors); is-Servizz Federali tal-Migrazzjoni (FMS) mal-uffiċċji reġjonali u lokali tiegħu (responsabbli għall-ħruġ tal-passaporti internazzjonali u l-passaporti interni Russi). Il-ġenerazzjoni preżenti tal-passaporti bijometriċi hija protetta tajjeb kontra l-falsifikazzjoni u tilħaq l-istandards tal-ICAO. Il-proċess tal-ħruġ huwa affidabbli u pjuttost sigur, sew fl-istadju tal-verifika tal-identità tal-applikant, tal-istampar u l-ħażna tal-passaporti vojta jew tal-personalizzazzjoni tagħhom. Is-sigurtà tal-informazzjoni maħżuna għal dan il-proċess hija regolata mil-Liġi Federali Nru 152-FZ tas-27 ta’ Lulju 2006 "Dwar id-Dejta personali". Il-breeder documents (jiġifieri l-passaporti interni u ċ-ċertifikati tas-sors) huma teknikament protetti tajjeb kontra l-falsifikazzjoni. Barra minn hekk, it-tip il-ġdid ta’ passaport intern (maħruġ minn Jannar 2008) fih karatteristiċi addizzjonali tas-sigurtà u l-kontenut tiegħu jista’ jinqara minn magna skont l-istandards tal-ICAO. Id-dokumenti vojta huma prodotti (f’livell ċentrali) u maħżuna b’mod sigur u effiċjenti. Il-personalizzazzjoni u l-ħruġ ta’ dawn id-dokumenti jsiru fuq livell reġjonali u l-proċeduri rilevanti jirriflettu l-istandards kurrenti. Il-bini ċentrali u lokali spezzjonat tal-awtoritajiet rilevanti li jimmaniġġaw kemm il-passaporti internazzjonali kif ukoll il-breeder documents kellhom sigurtà tajba. Il-proċeduri amministrattivi tas-sigurtà fir-rigward tal-aċċess u l-immaniġġar tad-dokumenti kienu f’posthom. Ma hemm l-ebda reġistru ċentrali. Iċ-ċertifikati tas-sors huma mmaniġġati fuq livell reġjonali u kull reġjun għandu r-reġistru u l-bażi ta' dejta elettronika proprji tiegħu (tal-anqas fl-uffiċċji li żaru l-esperti tal-UE). Il-konsultazzjonijiet bejn ir-reġjuni jsiru b’mod amministrattiv f’każ ta’ xi dubji (permezz ta’ talba uffiċjali mibgħuta bil-posta). L-awtoritajiet Russi rreferew għal pjani sabiex jiġi stabbilit reġistru ċivili elettroniku ġdid ċentralizzat iżda ma ngħatat l-ebda dejta definita. Xi titjib f’dan ir-rigward jista’ jkun portal ta’ interkonnessjoni bejn diversi aġenziji u ministeri federali (SMEV), li jippermetti mmaniġġar elettroniku tat-talbiet (jingħad li huwa diġà operattiv). Ir-regoli biex wieħed jibdel ismu jidhru li huma pjuttost liberali u għadhom ta’ tħassib. Attwalment, fil-fatt, ma hemmx restrizzjonijiet fuq iċ-ċittadini li jkunu jixtiequ jibdlu isimhom. Barra minn hekk, minħabba n-nuqqas ta’ reġistru ċivili ċentralizzat, it-tibdil fl-ismijiet jista’ jiġi ttraċċat biss fil-livell reġjonali u wara talba formali lil uffiċċju reġjonali ta’ ZAGS ieħor, li teħtieġ iż-żmien, u b’hekk toħloq il-possibbiltà ta’ abbużi. Jiġi assigurat rapportar fil-pront u sistematiku lill-bażi ta' dejta tal-Interpol dwar il-passaporti mitlufa u misruqa. L-informazzjoni dwar il-passaporti internazzjonali mitlufa u misruqa tiġi maħżuna fil-bażi ta' dejta ċentralizzata tal-FMS u mbagħad tiġi rrapportata lill-Uffiċċju Ċentrali Nazzjonali (NCB) tal-Interpol (ibbażat fil-Ministeru tal-Intern, MoI) sabiex tiġi integrata permezz tas-sistema ta’ informazzjoni push-pull tal-bażi ta' dejta tad-Dokumenti tal-Ivvjaġġar Misruqa u Mitlufa (SLTD) tal-Interpol. It-tlugħ fil-bażi ta' dejta tal-Interpol isir kuljum b’mod manwali. L-MoI kien qiegħed iwettaq proġett ta’ żvilupp sabiex itejjeb l-iskambju ta’ informazzjoni bejn l-FMS u l-NCB tal-Interpol bl-iskop ta’ tlugħ awtomatiku fl-SLTD (li għandu jitlesta sal-2013). Sal-lum, ir-Russja ma integratx il-passaporti internazzjonali jew il-breeder documents mitlufa u misruqa fil-bażi ta' dejta tal-SLTD tal-Interpol minħabba li dawk id-dokumenti ma jistgħux jintużaw barra mill-pajjiż. Madankollu, in-naħa Russa qiegħda tikkunsidra l-possibbiltà li jkunu inklużi wkoll dawn id-dokumenti. Jinżamm skambju regolari ta’ kampjuni tal-passaporti u tal-formoli tal-viża, informazzjoni dwar id-dokumenti foloz u kooperazzjoni dwar is-sigurtà tad-dokumenti. Il-kampjuni tal-passaporti u l-formoli tal-viża jiġu skambjati b’mod regolari permezz tal-kanali diplomatiċi tal-Ministeru tal-Affarijiet Barranin (MFA). L-FMS jirċievi l-kampjuni tad-dokumenti barranin mill-MoI u jibgħathom għall-informazzjoni lill-uffiċċji territorjali tal-FMS. Jitwettqu programmi ta’ taħriġ dwar il-metodi tal-protezzjoni tad-dokumenti, fuq il-bażi tal-istandards tal-ICAO, fost l-oħrajn dwar l-introduzzjoni ta’ parametri bijometriċi, kif ukoll skambju ta’ informazzjoni dwar il-metodi u r-riċerki xjentifiċi rispettivi possibbli f’dan il-qasam. L-uffiċjali taz-ZAGS u l-FMS huma soġġetti għal taħriġ inizjali segwit minn aġġornamenti regolari. Huma pprovduti wkoll programmi ta’ taħriġ elettroniku. Id-Dipartiment Konsulari tal-MFA stabbilixxa ċentru tat-taħriġ li joffri korsijiet dwar il-proċedura tal-ħruġ u l-karatteristiċi tas-sigurtà tal-passaporti bijometriċi. L-effiċjenza tal-programmi ta’ taħriġ hija probabbli li tvarja skont id-daqs ta’ uffiċċju partikolari, il-pożizzjoni (aktar jew inqas) remota tiegħu u r-riżorsi umani disponibbli. L-uffiċjali li l-esperti tal-UE ltaqgħu magħhom waqt il-missjonijiet tagħhom fil-postijiet kollha tal-awtoritajiet rilevanti kienu jafu tajjeb il-proċeduri rilevanti, id-dmirijiet u l-kompetenzi tagħhom. Jitwettqu u jekk ikun meħtieġ jittejbu l-miżuri kontra l-korruzzjoni, inklużi n-normi etiċi, immirati lejn l-uffiċjali ta’ kwalunkwe awtorità pubblika li tieħu ħsieb il-ġestjoni komprensiva u sigura tal-identità. Skont l-awtoritajiet Russi, il-miżuri kontra l-korruzzjoni huma inklużi fit-taħriġ ġenerali għall-persunal rispettiv, u l-kontenut dwar il-ġlieda kontra l-korruzzjoni jiġi aġġornat meta tkun approvata leġiżlazzjoni ġdida rilevanti. Madankollu, il-missjoni tal-esperti ma setgħetx fir-realtà tivverifika l-kontenut u l-kwalità tal-korsijiet ta’ taħriġ u r-rekwiżiti tal-kurrikuli (b’mod partikolari fir-rigward taz-ZAGS). Bħala parti minn politika ġenerali kontra l-korruzzjoni, l-FMS adotta l-Kodiċi tal-Etika u Kondotta tal-Uffiċjali tal-Istat (l-Ordni tal-FMS tal-25 ta’ Frar 2011), li qed tiġi implimentata fir-rigward tal-impjegati tiegħu kollha. Xi wħud mid-dispożizzjonijiet tagħha huma inkorporati b’mod espliċitu fil-kuntratti ta’ impjieg tal-FMS. L-FMS stabbilixxa wkoll kanali ta’ komunikazzjoni maċ-ċittadini sabiex tiġi miġġielda l-korruzzjoni (sit elettroniku, hotline, eċċ.) u qed jimplimenta miżuri ta’ prevenzjoni. L-importanza tal-miżuri kontra l-korruzzjoni fil-qasam tas-sigurtà tad-dokumenti hija sottolinjata b’mod partikolari mill-fatt li, anki jekk is-sistema għall-ħruġ tad-dokumenti tiffunzjona tajjeb biex timpedixxi l-falsifikazzjoni, il-korruzzjoni tista’ toħloq aktar opportunitajiet sabiex jinkisbu d-dokumenti oriġinali b’mod illegali. Kwistjonijiet ta’ tħassib u azzjonijiet rakkomandati sabiex ikunu segwiti taħt il-Blokk 1: Fuq il-bażi tas-sejbiet ta’ hawn fuq, il-Kummissjoni identifikat il-kwistjonijiet ta’ tħassib li ġejjin li jeħtieġu aktar diskussjoni mal-awtoritajiet Russi: Ir-regoli li jirregolaw it-tibdil fl-isem fir-Russja huma pjuttost liberali u jistgħu jiftħu xi possibbiltà għall-abbużi u t-tibdil faċli tal-identità. Dan it-tibdil ma jkunx faċilment identifikabbli b’mod partikolari mill-awtoritajiet ta’ pajjiżi terzi fosthom l-Istati Membri tal-UE. Barra minn hekk, in-nuqqas ta’ informazzjoni dwar il-kontenut u r-riżultati tat-taħriġ u r-rekwiżiti tal-kurrikuli tal-uffiċjali tal-FMS u taz-ZAGS, b’mod partikolari fir-rigward tal-miżuri kontra l-korruzzjoni, ma ppermettewx lill-Kummissjoni li tevalwa b’mod sħiħ il-progress f’dan il-qasam. Fl-aħħar nett, il-Kummissjoni se tkompli tiskambja informazzjoni mal-awtoritajiet Russi fir-rigward tal-iżvilupp ulterjuri ta’ reġistru ċivili ċentralizzat, is-sistema elettronika li tgħaqqad flimkien lill-aġenziji federali u l-Ministeri (SMEV) u sistema awtomatizzata għall-introduzzjoni ta’ twissijiet fil-bażi ta' dejta tal-SLTD tal-Interpol. Blokk 2: Il-migrazzjoni illegali, inkluża r-riammissjoni Valutazzjoni ġenerali F’dawn l-aħħar snin, il-politika tar-Russja dwar il-migrazzjoni għaddiet minn bidliet sinifikanti. Il-Kunċett ta’ Politika dwar il-Migrazzjoni li ġie adottat fl-2012 huwa sinjal viżibbli ta’ dak il-proċess. Fil-fatt, l-awtoritajiet Russi bdew riflessjoni aktar wiesgħa dwar il-migrazzjoni li tqis ukoll l-effetti tajbin li l-flussi tal-migrazzjoni jistgħu jġibu f’termini ta’ żvilupp ekonomiku. Barra minn hekk, l-awtoritajiet Russi rrikonoxxew li l-burokrazija u l-ineffiċjenza fil-proċeduri tal-migrazzjoni huma ħafna drabi r-raġuni li taqleb bosta migranti regolari f’migranti irregolari u rrikonoxxew il-ħtieġa urġenti tal-integrazzjoni tal-migranti fis-soċjetà Russa. Fir-rigward tal-viżi u l-kanali ta’ migrazzjoni legali, l-FMS huwa l-awtorità prinċipali li timmaniġġa l-migrazzjoni fir-Russja u tassigura l-koerenza. Hemm fis-seħħ sistema sħiħa u komprensiva ta’ regoli. Ċerti regoli għadhom pjuttost kumplessi (eż. il-kwoti u l-permessi tax-xogħol). Diġà ddaħħlu ċerti emendi fil-Liġi Federali, b’mod partikolari fil-kuntest tal-implimentazzjoni tal-Ftehim għall-Faċilitazzjoni tal-Viża (VFA) bejn l-UE u r-Russja; it-titjib tas-sitwazzjoni tal-ispeċjalisti kwalifikati ħafna (HQSs); l-iffaċilitar tal-proċeduri tar-reġistrazzjoni tal-migrazzjoni u tal-viża; u s-simplifikazzjoni tal-aċċess għas-suq tax-xogħol (rigward is-sistema tal-kwoti u l-privattivi). Huma mistennija aktar bidliet, b’mod partikolari li jtejbu l-proċeduri tal-migrazzjoni legali anki għal gruppi oħra ta’ migranti. Il-migrazzjoni irregolari hija sfida li l-awtoritajiet responsabbli huma konxji tagħha. Qegħdin jiġu ddedikati dejjem aktar sforzi sabiex ikun assigurat ir-ritorn effettiv tal-migranti irregolari li jiġu arrestati fit-territorju Russu kif ukoll għall-infurzar ġenerali tar-regoli dwar il-migrazzjoni. Il-kooperazzjoni xierqa mal-Bjelorussja (minħabba l-Unjoni Statali u n-nuqqas ta’ kontrolli fuq il-fruntiera) kif ukoll il-flussi mill-pajjiżi tal-KSI (inklużi l-kontrolli xierqa tal-passaporti) tidher li tippreżenta sfida. Il-proċeduri tar-ritorn qegħdin f’posthom u qed tiġi żviluppata kooperazzjoni dwar ir-ritorni ma’ bosta pajjiżi tal-oriġini. Il-ftehim ta’ riammissjoni bejn l-UE u r-Russja jiffunzjona b’mod sodisfaċenti. Kemm għall-migrazzjoni irregolari kif ukoll għall-ġestjoni tal-fruntieri, is-sistema tal-ġbir tal-informazzjoni u b’mod partikolari l-analiżi tar-riskju, inkluż fuq livell reġjonali, kienu diffiċli biex jiġu evalwati. Il-ġbir ta’ indikaturi definiti (eż. il-qsim illegali tal-fruntiera, ir-rifjut tad-dħul, eċċ.) dwar il-kanali l-ġodda tal-migrazzjoni irregolari, ir-rotot u r-reati transfruntieri, bil-kundizzjoni li jkun disponibbli għall-unitajiet lokali, jista’ jżid l-effikaċja tal-kontrolli tal-fruntiera. Fir-rigward tal-asil, l-istrutturi u l-proċeduri amministrattivi qegħdin hemm, u ċ-ċentri ta’ akkoljenza għall-persuni li jfittxu asil li ġew spezzjonati mill-esperti tal-UE kienu jissodisfaw ir-rekwiżiti bażiċi u l-istandards kurrenti. Jistgħu jiġu kkunsidrati l-għoti ta’ aktar informazzjoni fil-punti ta’ qsim tal-fruntiera (BCPs) għall-persuni potenzjali li jfittxu asil kif ukoll kooperazzjoni msaħħa u strutturata bejn l-FMS u s-Servizz ta’ Gwardja tal-Fruntiera (BGS) (servizz tas-Servizz tas-Sigurtà Federali, FSB). Għandhom jiġu kkunsidrati regoli li jagħmlu l-aċċess għal ċerti drittijiet għar-refuġjati rikonoxxuti u l-persuni li jfittxu asil soġġett għar-reġistrazzjoni tagħhom kif ukoll li jġibu l-istatus ta’ asil temporanju (protezzjoni sussidjarja) aktar qrib għal dak ta’ refuġjat. Il-liġi l-ġdida dwar l-asil hija mistennija li ġġib xi titjib f’dan is-sens. Is-sistema ta’ ġestjoni tal-fruntieri u l-proċeduri fil-BCPs huma ta’ valur standard anki jekk xi titjib jista’ jikkontribwixxi għall-effiċjenza tagħhom. It-tagħmir fil-BCPs huwa mtejjeb b’mod regolari. Il-BGS huwa awtorità professjonali għall-ġestjoni tal-fruntieri u l-infurzar tal-liġi b’pożizzjoni stabbilita sewwa fost l-aġenziji. Il-BGS huwa fil-prinċipju impenjat lejn il-kooperazzjoni mal-awtoritajiet tal-fruntiera tal-pajjiżi ġirien u l-Frontex. Sar xi progress ukoll fir-rigward tal-kooperazzjoni bejn il-BGS u l-awtoritajiet ta’ ġestjoni tal-fruntieri ta’ pajjiżi terzi, inkluż mal-Istati Membri tal-UE. Din tal-aħħar issa għandha tiġi approfondita u għandha tiġi skambjata informazzjoni u dejta aktar strutturali. Fir-rigward tal-kooperazzjoni ma’ aġenziji rilevanti oħra fir-Russja, il-BGS għandu jagħmel sforzi addizzjonali sabiex irendi aktar konkreta il-firxa tal-kooperazzjoni, b’mod partikolari mal-FMS u s-Servizz Doganali Federali (FCS). Il-ġbir tad-dejta jsir fuq bażi regolari u jeżistu unitajiet ta’ analiżi fl-aġenziji rilevanti (għall-inqas fil-BGS u fl-FMS). Id-dejta għadha tinġabar separatament minn kull aġenzija, li jwassal għal statistika frammentata. L-analiżi tar-riskju ma tiġix kondiviża u anki jekk tiġi ppreparata hemm dubji dwar il-metodoloġija tagħha u kemm hija komprensiva. Skont l-awtoritajiet Russi, il-programmi ta’ taħriġ, inkluż dwar is-sigurtà tad-dokumenti għall-gwardji tal-fruntiera, huma żviluppati tajjeb. Il-miżuri kontra l-korruzzjoni jiffurmaw parti minn dan u jeżistu kodiċijiet etiċi. Il-kontenut tagħhom madankollu ma ġiex kondiviż mal-esperti tal-UE. Kummenti dettaljati 2.1 Kwistjonijiet relatati mal-migrazzjoni Jiġu konklużi bejn ir-Russja u l-Istati Membri rilevanti kollha tal-UE l-protokolli ta’ implimentazzjoni għall-Ftehim bejn il-Federazzjoni Russa u l-Komunità Ewropea dwar ir-Riammissjoni tal-25 ta’ Mejju 2006, filwaqt li tiġi assigurata l-implimentazzjoni effettiva ta’ dan il-Ftehim. Il-ftehim ta’ riammissjoni bejn l-UE u r-Russja daħal fis-seħħ fl-1 ta’ Ġunju 2007. Huwa mmonitorjat b’mod regolari mill-Kummissjoni f’kooperazzjoni mal-Istati Membri tal-UE (għall-UE) u mill-FMS (għar-Russja). Il-pjattaforma prinċipali għad-diskussjoni ta’ kwalunkwe kwistjoni li tinqala’ waqt l-implimentazzjoni tal-Ftehim huwa l-Kumitat Konġunt tar-Riammissjoni (JRC) li s’issa ltaqa’ darbtejn fis-sena (sal-lum kienu organizzati 13-il laqgħa f’Moska u fi Brussell). Il-proċeduri kollha ta’ riammissjoni skont il-Ftehim huma operattivi. L-evalwazzjoni ġenerali tal-Ftehim hija sodisfaċenti. Il-punti tekniċi kollha jiġu indirizzati fil-laqgħat tal-JRC. Fid-dawl tal-kooperazzjoni tajba miksuba sa issa, matul l-aħħar laqgħa tal-JRC kien deċiż li l-frekwenza tal-laqgħat tiġi mnaqqsa għal darba fis-sena. L-FMS huwa l-aġenzija prinċipali min-naħa Russa responsabbli għall-implimentazzjoni tal-Ftehim, u għandu unità speċjali li tieħu ħsieb il-kwistjonijiet kollha relatati. Il-BGS huwa responsabbli għall-proċedura ta’ riammissjoni aċċellerata fil-BCPs. Id-delegati tal-fruntiera tal-BGS kienu maħtura għall-implimentazzjoni tal-proċedura ta’ riammissjoni fil-fruntiera. Madankollu, waqt il-laqgħat f’xi BCPs, l-esperti tal-UE nnotaw li r-rappreżentanti lokali tal-BGS ma kinux jafu kompletament id-dettalji ta’ dik il-proċedura. Il-protokolli ta’ implimentazzjoni skont il-Ftehim (bejn ir-Russja u l-Istati Membri tal-UE) kienu kważi konklużi. Ġew iffirmati protokolli ma’ 23 Stat Membru tal-UE). Il-Protokoll mal-Greċja kien iffirmat u għandu jiġi ratifikat fil-futur qrib. Ir-Russja informat li hija miftuħa sabiex tinnegozja aktar mal-Kroazja. Matul diversi laqgħat tal-JRC, ir-Russja informat li hija lesta li tinnegozja l-protokoll mar-Renju Unit. L-Irlanda u d-Danimarka mhumiex marbuta mill-Ftehim. Jiġi implimentat b’mod effettiv il-Ftehim tal-25 ta’ Mejju 2006 bejn il-Federazzjoni Russa u l-Komunità Ewropea dwar il-Faċilitazzjoni tal-Ħruġ tal-Viżi għaċ-Ċittadini tal-Federazzjoni Russa u l-Unjoni Ewropea. Il-ftehim għall-faċilitazzjoni tal-viża (VFA) bejn l-UE u r-Russja daħal fis-seħħ fl-1 ta’ Ġunju 2007 (b’mod parallel mal-ftehim ta’ riammissjoni). Dan jiġi mmonitorjat b’mod regolari mill-Kummissjoni f’kooperazzjoni mal-Istati Membri tal-UE (għall-UE) u mill-MFA (għar-Russja). Il-pjattaforma prinċipali għad-diskussjoni ta’ kwalunkwe kwistjoni li tinqala’ waqt l-implimentazzjoni tal-ftehim huwa l-Kumitat Konġunt għall-Faċilitazzjoni tal-Viża, li jiltaqa’ b’mod regolari fuq talba ta’ waħda mill-Partijiet, normalment mill-anqas darba fis-sena (sa issa kienu organizzati 9 laqgħat f’Moska u fi Brussell). Sabiex tiġi assigurata l-implimentazzjoni sħiħa, korretta u armonizzata tad-dispożizzjonijiet tal-VFA mill-Partijiet, il-Kumitat Konġunt żviluppa u adotta Linji gwida għall-Implimentazzjoni tal-VFA. Il-laqgħat tal-Kumitat Konġunt huma kkunsidrati miż-żewġ Partijiet bħala pjattaforma għal kooperazzjoni kostruttiva u opportunità sabiex tiġi diskussa kwalunkwe kwistjoni teknika li tinqala’ fil-kuntest tal-applikazzjoni tal-Ftehim. Il-Ftehim qed jiġi implimentat b’mod sodisfaċenti. Il-Kummissjoni ma għandhiex statistika dettaljata dwar il-viżi mogħtija mir-Russja għall-perjodu 2007-2011. Ir-rata eżatta tar-rifjuti għaċ-ċittadini tal-UE mhijiex magħrufa iżda, skont l-istima min-naħa Russa, din tikkostitwixxi biss madwar 0.01-0.02 % (madwar 200-300 rifjut fis-sena). Kull sena jinħarġu madwar 1.25 miljun viża lil ċittadini tal-UE, li madwar 45 % minnhom huma viżi għal dħul multiplu b’validità twila. Qabel ma tittieħed id-deċiżjoni finali dwar l-iffirmar tiegħu, il-VFA aġġornat irid jiġi valutat fid-dawl tar-relazzjonijiet ġenerali bejn l-UE u r-Russja. Jiġi emendat il-ftehim hawn fuq imsemmi dwar ll-faċilitazzjoni tal-viża sabiex jiġu simplifikati aktar ir-rekwiżiti tal-viża għall-vjaġġi għal żmien qasir. It-test tal-VFA mtejjeb kien iċċarat u, fost ħwejjeġ oħra, se jkun jinkludi eżenzjoni reċiproka mill-viża għall-membri tal-ekwipaġġi tal-ajru ċivili u l-applikabbiltà provviżorja tiegħu mill-iffirmar. Dan se jtemm is-sitwazzjoni żbilanċjata preżenti, fejn l-Istati Membri kollha tal-UE jeżentaw lill-ekwipaġġi tal-ajru ċivili Russi mill-obbligu tal-viża, filwaqt li r-Russja għadha żżomm obbligu tal-viża għal dawk l-Istati Membri li magħhom ma għandhiex ftehimiet bilaterali ta’ eżenzjoni mill-viża għal din il-kategorija ta’ persuni (BE, CZ, EE, EL, FI, IE, LV, LX, PT, SI, SK). Għadha miftuħa kwistjoni waħda: l-eżenzjoni mill-viża għad-detenturi ta’ passaporti bijometriċi ta’ servizz kif mitlub min-naħa Russa. Min-naħa tal-UE, is-salvagwardji li għandhom jakkumpanjaw din l-eżenzjoni mill-viża għadhom qed jiġu eżaminati. Ħidma biex tiġi assigurata l-faċilitazzjoni, is-simplifikazzjoni ulterjuri u l-applikazzjoni trasparenti tar-regoli rispettivi dwar ir-reġistrazzjoni/elenkar taċ-ċittadini li jkunu qegħdin legalment fit-territorju tal-Parti l-oħra, dwar il-ħruġ tal-permessi għal permanenza/residenza u t-twettiq ta’ attività tax-xogħol b’mod legali, immirati sabiex inaqqsu fil-prattika t-tul tal-proċeduri amministrattivi u l-piż għaċ-ċittadini; u skambju regolari ta’ informazzjoni dwar il-politiki rispettivi rigward il-viża. Ir-Russja għandha sistema komprensiva ta’ regoli dwar il-migrazzjoni legali li huma stabbiliti f’diversi liġijiet federali u emendi għalihom. L-FMS huwa l-awtorità prinċipali responsabbli għall-implimentazzjoni tagħhom. Iddaħħlu bosta bidliet fir-rigward tal-elenkar (reġistrazzjoni) tal-barranin, li huwa obbligatorju f’kull post ta’ permanenza fir-Russja. Attwalment, dan l-obbligu huwa impost fuq kull barrani (irrispettivament mit-tul tal-permanenza tiegħu/tagħha) fi żmien sebat ijiem tax-xogħol fl-uffiċċju reġjonali tal-FMS (qabel kienu tlett ijiem tax-xogħol). Dan il-perjodu jista’ jiġi mtawwal fuq il-bażi ta’ ftehimiet bilaterali, bħalma huwa l-każ, pereżempju, għal Franza (10 ijiem) jew il-Kazakistan (30 jum). Barra minn hekk, iċ-ċittadini ta’ pajjiżi terzi (TCNs) li jkunu qegħdin jirrisjedu bħala HQSs (ara aktar ’l isfel) u l-membri tal-familji tagħhom għandhom id-dritt li joqogħdu fir-Russja sa 90 jew 30 jum (skont iċ-ċirkustanzi) mingħajr reġistrazzjoni tal-migrazzjoni. Il-proċeduri għar-reġistrazzjoni tal-migrazzjoni għandhom jitwettqu mill-Parti Ospitanti (din tal-aħħar hija definita b’mod ċar bil-liġi) għall-FMS. Fil-każ tat-turisti, dan il-kompitu għandu jitwettaq mil-lukandi jew mill-persuna li tistedinhom fir-Russja. It-TCN ma huwa obbligat li jkollu, tal-anqas b’mod dirett, l-ebda kuntatt speċifiku mal-FMS. Id-dokumenti neċessarji għar-reġistrazzjoni (inklużi l-kopji tal-passaport u l-karta tal-migrazzjoni) jistgħu jiġu sottomessi direttament jew permezz tal-posta elettronika mill-Parti Ospitanti. Barra minn hekk, it-TCNs m’għadhomx responsabbli għan-nuqqas ta’ konformità mal-obbligu ta’ reġistrazzjoni tal-migrazzjoni u s-sanzjonijiet huma applikabbli biss għall-Parti Ospitanti (qabel ir-responsabbiltà kienet ukoll fuq it-TCN). Il-proċeduri tar-reġistrazzjoni huma applikabbli għat-TCNs li jkunu qegħdin jirrisjedu legalment fir-Russja għal perjodu itwal (xogħol, studju, eċċ.). Kien introdott ukoll xi titjib f’dik il-proċedura, b’mod partikolari fir-rigward tal-modi kif tiġi ppreżentata t-talba. Madankollu, minkejja l-fatt li l-proċedura hija ta’ natura dikjaratorja, id-dokumentazzjoni ta’ sostenn li hija meħtieġa mill-applikant xi drabi hija diffiċli li tiġi ssodisfata (eż. prova tas-sjieda tal-proprjetà jew dikjarazzjoni mis-sid). Minħabba li l-aċċess għal diversi drittijiet soċjali għall-migranti jiddependi fuq reġistrazzjoni valida, il-proċedura tista’ toħloq ostakolu de facto għall-aċċess għal dawk id-drittijiet. Iż-żewġ tipi ta’ permessi prinċipali maħruġa għall-permanenza legali tat-TCNs huma l-permessi ta’ residenza temporanji u permanenti. TCN li jkun interessat li jikseb permess ta’ residenza temporanju fir-Russja jrid imur fl-uffiċċju territorjali rilevanti tal-FMS jew fil-missjoni diplomatika rilevanti jew l-uffiċċju konsulari tar-Russja fil-pajjiż tar-residenza. Jekk l-applikazzjoni tiġi approvata, tinħareġ viża ta’ erba’ xhur valida għad-dħul fir-Russja. L-applikazzjoni tista’ tiġi sottomessa personalment jew f’format elettroniku, flimkien mad-dokumenti ta’ sostenn mitluba fosthom ċertifikat li jikkonferma n-nuqqas tal-HIV jew id-dipendenza fuq id-droga. L-awtoritajiet Russi għandhom sitt xhur biex jiddeċiedu dwar it-talba. Ir-raġunijiet għar-rifjut huma speċifikati b’mod ċar mil-liġi. Jidher li t-TCNs li jkunu qed jgħixu fir-Russja b’permess ta’ residenza temporanju jistgħu jaħdmu biss fir-reġjun u fil-pożizzjoni kif awtorizzata fil-permess tax-xogħol (ġeneralment validu għal sena). Barra minn hekk, jekk il-permess tax-xogħol tagħhom ikun limitat għal reġjun wieħed, il-vjaġġi tan-negozju tagħhom fir-Russja ma jistgħux ikunu itwal minn 10 ijiem. Dawn ir-regoli jidhru li huma pjuttost restrittivi. Il-permess ta’ residenza temporanju għandu validità ta’ tliet snin u jista’ jiġġedded fuq talba tat-TCN billi jipprovdi l-istess sett ta’ dokumenti (inklużi dawk dwar l-HIV u d-dipendenza fuq id-droga), jekk it-TCN ikun telaq mill-pajjiż u reġa’ lura fir-Russja. Jekk huwa jkun baqa’ fir-Russja għal tliet snin mingħajr interruzzjoni, it-TCN jista’ japplika wkoll għal permess ta’ residenza permanenti (ara aktar ’l isfel). L-HQSs għandhom status privileġġat fil-leġiżlazzjoni tar-Russja dwar il-migrazzjoni tal-ħaddiema. Sabiex jattiraw HQSs fis-suq tax-xogħol Russu, l-awtoritajiet Russi ffaċilitaw ir-regoli tal-impjieg u r-residenza tagħhom. L-HQSs huma eżentati mill-kwota u, flimkien mal-membri tal-familja tagħhom, huma intitolati li jirċievu viżi għal dħul multiplu għall-perjodu ta’ validità tal-kuntratti tax-xogħol tagħhom (sa tliet snin) u estensjonijiet ripetuti tal-permessi tagħhom sa tliet snin kull darba. Barra minn hekk, jekk huma jwettqu attività tax-xogħol f’żewġ reġjuni jew aktar, il-permess maħruġ ikun validu f’dawk ir-reġjuni. F’każ ta’ tibdil fl-impjegatur huma għandhom 30 jum tax-xogħol sabiex ifittxu wieħed ġdid. L-HQSs għandhom id-dritt ukoll li japplikaw għal permess ta’ residenza permanenti mingħajr ma jgħaddu mill-proċedura tal-permess ta’ residenza temporanju u, flimkien mal-membri tal-familja tagħhom, igawdu drittijiet soċjoekonomiċi wiesgħa. Permess ta’ residenza permanenti jista’ jiġi maħruġ lil TCN, wara li huwa jkun ilu jgħix fil-pajjiż fuq il-bażi ta’ permess ta’ residenza temporanju għal mill-anqas sena. Il-permess ta’ residenza jinħareġ għal perjodu sa ħames snin u jista’ jiġi mġedded għal numru mingħajr limitu ta’ drabi. It-TCN irid jissottometti applikazzjoni lill-uffiċċju territorjali rilevanti tal-FMS mill-anqas sitt xhur qabel ma jiskadi l-permess ta’ residenza temporanju. L-applikazzjoni trid tkun akkumpanjata minn sett estensiv ta’ dokumenti simili għal dawk meħtieġa għal permess ta’ residenza temporanju. Ir-raġunijiet għar-rifjut tal-ħruġ ta’ permess ta’ residenza permanenti huma simili għal dawk għall-permessi ta’ residenza temporanji. L-istatus legali ta’ ċittadin barrani li jkollu permess ta’ residenza permanenti huwa qrib ħafna ta’ dak ta’ ċittadin Russu, inkluża l-eżenzjoni mill-kwota u l-obbligi ta’ permess tax-xogħol. Iċ-ċittadini barranin jistgħu jwettqu attività tax-xogħol biss fuq il-bażi ta’ permess tax-xogħol, sakemm ma jkunux jaqgħu taħt waħda mill-eċċezzjonijiet elenkati fil-Liġi Federali Nru 115-FZ tal-2001. Biex jikseb permess tax-xogħol, it-TCN irid imur fid-dipartiment territorjali tal-FMS fil-post tal-permanenza u jissottometti l-formola tal-applikazzjoni u d-dokumenti ta’ sostenn mitluba. Il-permess tax-xogħol jinħareġ fi żmien 10 ijiem minn meta tasal l-applikazzjoni. Jekk il-permess tax-xogħol ikun irid jingħata fi żmien 30 jum, it-TCN irid jissottometti d-dokumenti mediċi (inkluża konferma li m’għandux l-HIV, mhuwiex dipendenti fuq id-droga u m’għandux mard infettiv serju), taħt it-theddida ta’ terminazzjoni tal-kuntratt tax-xogħol. It-testijiet mediċi jridu jitwettqu biss fil-postijiet indikati (u numru limitat tagħhom), li xi drabi joħloq diffikultajiet prattiċi. In-numru ta’ permessi tax-xogħol li jistgħu jinħarġu lit-TCNs skull sena huwa limitat bi kwota li tiġi stabbilita mill-Ministeru tax-Xogħol u l-Protezzjoni Soċjali f’kooperazzjoni mal-MFA u istituzzjonijiet oħra. Il-proċess sħiħ huwa pjuttost kumpless, jieħu ż-żmien u mhuwiex flessibbli. Il-kwoti jiġu stabbiliti għal kull reġjun minn qabel għas-sena ta’ wara abbażi tal-previżjonijiet miġbura mill-impjegaturi. Dan l-approċċ jista’ jikkawża problemi u dewmien u l-effiċjenza tiegħu hija dubjuża. L-awtoritajiet Russi jidhru li huma konxji ta’ dan billi qegħdin jikkunsidraw reviżjoni tar-regoli dwar il-kwoti. B’mod parallel mas-sistema tal-kwoti u l-permessi tax-xogħol, hemm sistema ta’ "privattivi" li hija riżervata għaċ-ċittadini barranin li jmorru fir-Russja taħt reġim mingħajr viża u b’mod partikolari mill-pajjiżi tal-KSI (bl-eċċezzjoni tat-Turkmenistan). Fi żmien 10 ijiem tax-xogħol tinħareġ privattiva, fuq talba magħmula minn ċittadin Russu (ospitanti). Din tawtorizza l-attività tax-xogħol għall-ħtiġijiet personali, domestiċi jew ħtiġijiet simili oħra ta’ individwu, abbażi ta’ ftehim tax-xogħol jew kuntratt ċivili (għal persuni biex jieħdu ħsieb it-tfal, għajnuna domestika, eċċ.). Privattiva tista’ tingħata għal perjodu ta’ xahar sa tliet xhur u tiġi estiża sa sena. Wara dak il-perjodu tista’ tinħareġ privattiva ġdida. In-numru ta’ privattivi maħruġa mhuwiex limitat. Fil-bidu, ir-Russja ma kellha l-ebda politika ta’ integrazzjoni għall-migranti. Aktar reċentement madankollu, wara influss qawwi ta’ TCNs (b’mod partikolari mill-pajjiżi tal-KSI), din saret ħtieġa li kienet rikonoxxuta wkoll mill-Kunċett ta’ Politika dwar il-Migrazzjoni (ara aktar ’l isfel). Qed jiġu implimentati xi miżuri fosthom it-tagħlim tal-lingwa, l-istorja u t-tradizzjonijiet kulturali Russi; korsijiet ta’ qabel it-tluq organizzati fil-pajjiżi tal-oriġini għall-migranti prospettivi li jkunu sejrin ir-Russja; taħriġ vokazzjonali u lezzjonijiet dwar il-liġijiet Russi tal-migrazzjoni u l-lingwa. Kienu implimentati żewġ proġetti pilota f’dan il-qasam fit-Taġikistan u l-Kirgiżistan. Barra minn hekk, l-FMS apparentement waqqaf unità speċjali li tieħu ħsieb l-integrazzjoni. Għad m’hemmx kompletament fis-seħħ strateġija komprensiva dwar l-integrazzjoni. Il-proċeduri kollha relatati mal-viża huma regolati b’Regolamenti tal-Gvern li huma konformi wkoll mad-dispożizzjonijiet tal-VFA bejn l-UE u r-Russja. Biex jikseb kwalunkwe tip ta’ viża, ċittadin barrani jrid imur fil-missjoni diplomatika jew fl-uffiċċju konsulari tar-Russja u jissottometti d-dokumenti neċessarji (speċifikati b’mod ċar u pjuttost standard) fosthom stedina. Jistgħu jkunu meħtieġa xi dokumenti addizzjonali għall-viżi għal permanenza twila. Fuq dik il-bażi, tinħareġ viża skont l-iskop taż-żjara. Il-viża tista’ tiġi rifjutata mill-MFA fuq il-bażi tar-raġunijiet speċifikati mil-liġi. Ma hemm l-ebda obbligu li tingħata ġustifikazzjoni għal tali rifjut. In-nuqqas ta’ konformità tal-iskop imsemmi għad-dħul ma’ dak attwali huwa meqjus bħala ksur tar-reġim tad-dħul jew tar-residenza u huwa punibbli (multa, tkeċċija u/jew projbizzjoni ta’ dħul mill-ġdid). Id-detenturi tal-viża huma obbligati li jħallu t-territorju Russu malli jiskadi l-perjodu ta’ permanenza awtorizzat imsemmi fil-viża. Id-durata totali tal-permanenza ta’ ċittadin barrani fir-Russja fuq il-bażi ta’ viża (kummerċjali) għal permanenza qasira bi dħul multiplu ma tistax taqbeż 90 jum fi ħdan kull perjodu ta’ 180 jum. Il-viżi għal permanenza twila jinħarġu speċifikament għat-tul tal-permanenza fir-Russja. Il-politika tar-Russja dwar il-viża hija bbażata ħafna fuq ftehimiet bilaterali speċifiċi. Ir-Russja kkonkludiet aktar minn mitt ftehim jew dwar ivvjaġġar għal żmien qasir mingħajr bżonn ta’ viża (l-aktar mal-Iżrael u t-Turkija) jew dwar faċilitazzjoni tal-viża (eż. mal-UE jew l-Istati Uniti). Barra minn hekk, japplikaw reġimi mingħajr bżonn ta’ viża għal kważi l-pajjiżi kollha tal-KSI (minbarra t-Turkmenistan). Skont l-informazzjoni pprovduta min-naħa Russa, jistgħu jiġu ffirmati ftehimiet oħra ta’ ħelsien mill-viża mal-Ġappun, il-Korea ta’ Isfel u l-Indja. Tiġi skambjata informazzjoni, inkluż fi ħdan id-Djalogu Russja-UE dwar il-Migrazzjoni, dwar qafas legali, kif ukoll dwar l-istrutturi amministrattivi, inklużi l-kompetenzi u l-metodi ta’ ħidma rispettivi tagħhom, u dwar l-infrastruttura (inklużi ċ-ċentri ta’ detenzjoni) għal ġestjoni ġenerali effettiva tal-migrazzjoni, b’mod partikolari għall-elaborazzjoni effettiva ta’ metodoloġija dwar is-sejbien ’il ġewwa mill-fruntiera u t-tkeċċija tal-migranti illegali, kif ukoll il-flussi kurrenti, l-istatistika u l-analiżi tar-riskju tal-migrazzjoni illegali u kooperazzjoni mill-qrib fil-ġlieda kontra r-reati, marbuta mal-migrazzjoni illegali, u jiġu indirizzati n-nuqqasijiet possibbli. Il-Kunċett ta’ Politika dwar il-Migrazzjoni (Kunċett) il-ġdid għall-perjodu 2012-2025 kien elaborat mill-FMS u adottat mill-President tal-Federazzjoni Russa f’Ġunju 2012. Dan huwa d-dokument ta’ politika prinċipali dwar il-migrazzjoni fir-Russja. Il-Kunċett għandu l-għan li jippromwovi l-migrazzjoni lejn ir-Russja għal xi gruppi ta’ TCNs, b’mod partikolari HQSs u investituri kbar, studenti, kompatrijotti u ħaddiema kwalifikati (l-aktar mill-pajjiżi tal-KSI), skont il-ħtiġijiet tas-suq. F’dan ir-rigward, huwa jiddefinixxi miżuri għall-promozzjoni tal-migrazzjoni, bħal ħolqien tal-kundizzjonijiet għar-riunifikazzjoni tal-familja, simplifikazzjoni gradwali tal-proċeduri tad-dħul u permanenza għal skopijiet ta’ negozju, xogħol (titjib tas-sistema tal-kwoti) u edukattivi/xjentifiċi, proċeduri fir-rigward tar-reġistrazzjoni residenzjali u l-kura medika, u l-iżvilupp ta’ migrazzjoni ċirkolari, eċċ. Il-Kunċett jiffoka fuq l-effetti pożittivi tal-migrazzjoni regolari, li hija ppreżentata bħala risposta neċessarja għat-tnaqqis demografiku. Qed jiġu żviluppati liġijiet ta’ implimentazzjoni fil-livell federali. Fl-istess ħin il-Kunċett jagħmel enfasi fuq ir-rispett tar-regoli dwar il-migrazzjoni mit-TCNs fir-Russja u fuq il-kontroll tal-migrazzjoni irregolari. Il-biċċa l-kbira tal-kompetenzi relatati mal-migrazzjoni fir-Russja huma f’idejn l-FMS. Mill-2012, l-FMS huwa subordinat direttament għall-Gvern Russu u l-kap tiegħu dan l-aħħar ittella’ fil-grad ta’ ministru federali. L-FMS huwa korp eżekuttiv federali ewlieni li jinkludi uffiċċji reġjonali, strutturi interreġjonali u punti ta’ kuntatt barra mill-pajjiż. L-FMS huwa responsabbli għat-tfassil u l-implimentazzjoni tal-politika federali dwar il-migrazzjoni u għall-ġestjoni tal-attivitajiet kemm dwar il-migrazzjoni regolari kif ukoll dwar dik irregolari. Attur ieħor involut fil-ġestjoni tal-migrazzjoni huwa l-BGS, li huwa responsabbli għall-kontrolli fuq il-fruntiera u għas-sorveljanza tal-fruntieri. Ministeri u aġenziji oħra huma involuti wkoll fil-kontroll u l-ġestjoni tal-migrazzjoni skont il-kompetenzi tagħhom (il-Ministeru tal-Edukazzjoni u x-Xjenza, il-Ministeru tax-Xogħol u l-Protezzjoni Soċjali, l-MFA, eċċ.). Skont l-awtoritajiet Russi, għalkemm l-FMS ma jwettaqx kontrolli fiż-żona tal-fruntiera, huwa jikkoopera mal-BGS fuq il-bażi ta’ Pjan Annwali ta’ Kooperazzjoni u pjani reġjonali. Minkejja dik l-informazzjoni, l-esperti tal-UE matul il-missjoni tagħhom ma setgħux jikkonfermaw il-kooperazzjoni operattiva tal-FMS mal-BGS. L-FMS mhuwiex preżenti fil-BCPs anki jekk il-kanali ta’ komunikazzjoni bejn il-BGS u l-uffiċċju reġjonali tal-FMS huma stabbiliti. Il-kooperazzjoni internazzjonali tar-Russja dwar kwistjonijiet relatati mal-migrazzjoni tinvolvi kuntatti bejn l-FMS u aġenziji tal-migrazzjoni mill-pajjiżi tal-KSI fuq il-bażi tal-Ftehim tal-1992, li tinkludi l-iskambju ta’ uffiċjali ta’ kollegament. L-attivitajiet jiffukaw fuq il-ġlieda kontra l-migrazzjoni irregolari. Allegatament qegħdin jitwettqu wkoll miżuri operattivi-preventivi kontra l-migrazzjoni irregolari u t-traffikar tal-bnedmin fil-qafas tal-Organizzazzjoni tat-Trattat dwar is-Sigurtà Kollettiva, u, min-naħa Russa, dawn jinvolvu l-FMS, il-MoI, l-FSB u r-Rosfinmonitoring. Fil-qasam tar-riammissjoni sseħħ aktar kooperazzjoni abbażi ta’ ftehimiet bilaterali. Minbarra l-UE, ir-Russja kkonkludiet ftehimiet bħal dawn fost l-oħrajn mad-Danimarka, l-Islanda, in-Norveġja, l-Isvizzera, iċ-Ċina, it-Turkija, l-Ukraina, l-Armenja, il-Kazakistan, il-Kirgiżtan, l-Uzbekistan, il-Moldova, il-Bjelorussja u l-Vjetnam. Qegħdin jitwettqu negozjati ta’ riammissjoni fost l-oħrajn mal-Azerbajġan, it-Turkmenistan, it-Taġikistan, l-Indja, il-Bjelorussja, il-Montenegro, il-Maċedonja u l-Bosnja-Ħerzegovina. In-naħa Russa indikat li l-ftehimiet kollha li hemm fis-seħħ jaħdmu b’mod sodisfaċenti. Id-Djalogu UE-Russja dwar il-Migrazzjoni ġie varat fl-2011 u saru diversi sessjonijiet kemm dwar il-migrazzjoni irregolari kif ukoll dwar dik legali. B’mod partikolari, kienu organizzati żewġ sessjonijiet dwar il-migrazzjoni irregolari u waħda dwar il-migrazzjoni legali fi Bratislava, Kaliningrad u Budapest (fil-qasam tal-migrazzjoni legali ż-żewġ naħat skambjaw statistika dwar in-nuqqas ta’ ħaddiema, il-kwoti u l-viżi, kif ukoll l-aħjar prattiċi dwar il-politiki ta’ integrazzjoni; fir-rigward tal-migrazzjoni irregolari, kienet skambjata statistika dwar ir-ritorni). Id-Djalogu dwar il-Migrazzjoni jipprovdi pjattaforma utli għal diskussjoni u skambju tal-aħjar prattiċi dwar il-politiki rispettivi dwar il-migrazzjoni. L-Unjoni Statali bejn ir-Russja u l-Bjelorussja u n-nuqqas ta’ kontrolli fuq il-fruntiera bejn il-pajjiżi jeħtieġu kuntatti u kooperazzjoni msaħħa bejn l-aġenziji rilevanti. Iż-żewġ pajjiżi ma għandhomx politika komuni dwar il-viża u d-dħul fir-Russja ma jfissirx l-awtorizzazzjoni tad-dħul fil-Bjelorussja u viċi versa. Kemm il-BGS kif ukoll l-FMS Russi allegatament jikkooperaw mal-awtoritajiet tal-migrazzjoni Bjelorussi fiż-żona tal-fruntiera tagħhom. Madankollu, ma tidher li teżisti l-ebda għodda tanġibbli (bażijiet ta' dejta, skambji ta’ informazzjoni) ta’ dik il-kooperazzjoni (apparti mir-rikonoxximent reċiproku tal-karti tal-migrazzjoni). L-FMS għandu statistika pjuttost estensiva u dettaljata dwar id-dħul u l-permanenza tal-migranti regolari fir-Russja (b’mod partikolari bis-saħħa tal-bażi ta' dejta stabbilita tad-dħul/ħruġ). Xi wħud mill-aktar ċifri sinifikanti juru li kull sena jidħlu fir-Russja 13 sa 14-il miljun TCN. Il-maġġoranza (70 %) jiġu prinċipalment mill-pajjiżi tal-KSI u 10 % biss jiġu mill-UE. Anqas minn 5 % ta’ dawk li jidħlu jmorru biex joqogħdu għal żmien twil. L-FMS huwa konxju tal-kompożizzjoni tal-flussi ta’ migrazzjoni irregolari lejn ir-Russja iżda fir-realtà ma ngħatatx statistika aktar dettaljata. Skont l-informazzjoni disponibbli, il-migrazzjoni irregolari (evalwata għal madwar 4 miljun persuna) toriġina prinċipalment mill-pajjiżi tal-KSI (80 %) u tirrigwarda migranti oriġinarjament regolari, li mbagħad jibqgħu fit-territorju Russu wara l-perjodu ta’ validità tal-permess tagħhom. Jidher li ma hemm l-ebda statistika komuni dwar il-migrazzjoni irregolari bejn l-FMS u l-GBS u kull aġenzija tiġbor id-dejta proprja tagħha (l-FMS dwar is-sitwazzjoni interna u l-BGS dwar l-arresti fuq il-fruntiera). Dan ma jikkontribwixxix għal għarfien komprensiv dwar il-flussi ta’ migrazzjoni irregolari fir-Russja. Għaldaqstant, ma tiġi ppreparata l-ebda valutazzjoni komprensiva u strutturata tar-riskju miż-żewġ aġenziji jew tal-anqas ma ngħatatx lill-esperti tal-UE matul il-missjoni tagħhom. Skont l-informazzjoni pprovduta mill-FMS, ir-regoli dwar il-migrazzjoni irregolari li huma stabbiliti b’mod ċar fil-liġi, kienu evalwati u għandhom l-għan li jżidu s-sanzjonijiet għall-organizzazzjoni tal-migrazzjoni irregolari. Fil-Kodiċi tar-Reati Amministrattivi hemm provvediment dwar ir-responsabbiltà tat-trasportaturi talli jġibu vjaġġaturi mingħajr l-awtorizzazzjoni neċessarja biex jidħlu fir-Russja. L-FMS jikkoopera ulterjorment mat-trasportaturi bil-ferrovija billi jagħtihom aċċess għall-bażi ta' dejta tad-dejta personali sabiex jidentifikaw il-persuni elenkati fil-lista tal-projbizzjoni tad-dħul mill-ġdid. L-FMS, billi huwa responsabbli għas-sejbien tal-migrazzjoni irregolari fir-Russja iżda mhuwiex aġenzija tal-infurzar, iwettaq il-kontrolli f’kooperazzjoni mal-pulizija u aġenziji oħra jekk ikun meħtieġ. L-FMS jiffoka b’mod ċar fuq il-kontrolli fil-postijiet tax-xogħol. Il-kontrolli regolari jeħtieġu ppjanar bil-quddiem (minn sena qabel) u l-pubblikazzjoni. Il-kontrolli għal għarrieda għandhom bżonn l-awtorizzazzjoni ta’ prosekutur. L-FMS stabbilixxa bażi ta' dejta tad-dħul/ħruġ f’kooperazzjoni mal-BGS. Din tiġbor dejta dwar id-dħul, il-ħruġ u l-permanenza tat-TCNs fir-Russja. Qed tiġi żviluppata wkoll sistema oħra bħala eżerċizzju pilota li għandha l-għan li l-karti tal-migrazzjoni li jridu jiġu ppreżentati minn kull TCN li jidħol fir-Russja (minbarra ċ-ċittadini Bjelorussi) jiġu mimlija b’mod elettroniku. Is-sistema diġà tiffunzjona fl-ajruport ta’ Moska u għandha tiġi estiża għall-BCPs kollha fil-ġejjieni (madankollu ma ngħatat l-ebda dejta speċifika). Persuna arrestata waqt li tkun qiegħda fir-Russja b’mod irregolari tista’ tingħata multa amministrattiva u/jew tinħarġilha ordni ta’ tneħħija. Barra minn hekk, tista’ tiġi imposta projbizzjoni ta’ dħul mill-ġdid fuq il-persuna, li fil-każ ta’ dawk li jikkommettu ksur tar-regoli tal-migrazzjoni diversi drabi tista’ tkun ta’ durata mingħajr limitu. L-informazzjoni dwar il-persuni bi projbizzjonijiet ta’ dħul tiddaħħal f’bażi ta' dejta speċjali. Jekk il-persuna tiġi arrestata għall-ewwel darba, l-unika piena fil-biċċa l-kbira tal-każijiet tidher li tkun multa amministrattiva (mingħajr ordni ta’ tneħħija). Dan madankollu jħalli lill-persuna f’sitwazzjoni ambigwa fir-rigward tal-istatus tagħha fir-Russja. Il-persuni arrestati jitteħdulhom ukoll il-marki tas-swaba’ u d-dejta tagħhom tiġi maħżuna f’bażi ta' dejta. Hemm fis-seħħ żewġ tipi ta’ proċedura għar-ritorn: tkeċċija u deportazzjoni. Il-qafas legali u l-proċedura għat-tnejn huma regolati mil-Liġi Federali Nru 115 FZ u ordni mill-MoI. It-tkeċċija amministrattiva tista’ tkun volontarja jew involontarja u tiġi ordnata minn qorti. Hija titwettaq mis-Servizz Federali tal-Marixxalli, jew mill-Pulizija. Id-deportazzjoni tirrigwarda ċittadin barrani li ma jkunx ħalla t-territorju Russu kif mitlub mir-regoli tal-migrazzjoni (eż. it-terminazzjoni jew il-kanċellazzjoni ta’ permess jew tal-validità tal-viża, ir-rifjut ta’ applikazzjoni għall-asil, eċċ.). Id-deċiżjoni dwar id-deportazzjoni tittieħed mill-kap tal-unità territorjali tal-FMS jew mill-kap tal-FMS. Id-dritt tal-appell kontra ż-żewġ tipi ta’ deċiżjonijiet jista’ jitressaq mill-persuna kkonċernata fi żmien għaxart ijiem. Għar-ritorn attwali, il-persuna se tkun soġġetta għal riammissjoni jekk ir-Russja jkollha proċedura ta’ riammissjoni mal-pajjiż tal-oriġini. Jeżistu żewġ tipi ta’ ċentri ta’ detenzjoni: għall-persuni soġġetti għal tkeċċija jew deportazzjoni; jew għall-persuni li r-ritorn tagħhom lejn il-pajjiż tal-oriġini jkun kopert bi ftehim ta’ riammissjoni. Dawn tal-aħħar huma amministrati mill-FMS. Tal-ewwel huma amministrati mill-MoI iżda mill-2014 se jkunu mmaniġġati wkoll mill-FMS. Il-persuni jistgħu jitpoġġew f’detenzjoni fuq il-bażi ta’ sentenza tal-qorti, li tista’ tiġi appellata fi żmien 10 ijiem. Il-Kodiċi dwar ir-Reati Amministrattivi ma jistipulax perjodu massimu ta’ detenzjoni. Xi wħud miċ-ċentri għall-migranti li jkunu qegħdin jistennew riammissjoni kienu mibnija bl-appoġġ tal-proġett tal-UE, AENEAS, wara l-konklużjoni tal-ftehim ta’ riammissjoni bejn l-UE u r-Russja. Iċ-ċentri għall-migranti irregolari li jkunu qegħdin jistennew riammissjoni, spezzjonati mill-esperti tal-UE (ir-reġjun ta’ Moska, Rostov-on-Don u Pskov) instab li kienu konformi mal-istandards ġenerali tal-UE. 2.2 Kwistjonijiet relatati mal-asil · Jiġu stabbiliti proċeduri ċari u trasparenti għall-asil li jkunu effettivament aċċessibbli għall-persuni li jkunu qegħdin ifittxu asil. · Jiġi assigurat status xieraq, inklużi d-drittijiet u d-dmirijiet, għall-persuni rikonoxxuti li għandhom bżonn protezzjoni internazzjonali skont l-obbligi tal-Partijiet taħt il-liġi internazzjonali, inkluż skont il-Konvenzjoni tal-1951 dwar l-istatus tar-refuġjati u l-Protokoll tal-1967 dwar l-istatus tar-refuġjati. Ir-Russja aderiet kemm mal-Konvenzjoni tal-1951 dwar l-istatus tar-refuġjati kif ukoll mal-Protokoll tal-1967 fl-1993, meta kienet adottata wkoll l-ewwel liġi dwar ir-refuġjati. Il-liġi testendi għall-hekk imsejjaħ asil temporanju (protezzjoni sussidjarja). Minn dak iż-żmien ’l hawn il-leġiżlazzjoni ġiet emendata b’mod estensiv. Barra minn hekk, qed tiġi ppreparata liġi kompletament ġdida dwar ir-refuġjati, li għandha tindirizza bosta kwistjonijiet pendenti. Fil-prinċipju, kwalunkwe applikazzjoni għall-asil għandha tiġi ppreżentata f’BCP meta wieħed jidħol fit-territorju Russu. Fil-prattika, madankollu, talba bħal din tista’ tinbeda wkoll meta l-persuna tkun diġà daħlet fit-territorju Russu, legalment jew irregolarment. L-applikazzjonijiet għall-asil jiġu eżaminati mill-uffiċċji territorjali tal-FMS. F’dan il-kuntest, għandu jiġi nnotat li l-FMS mhuwiex preżenti fil-BCPs. Din is-sitwazzjoni teħtieġ kooperazzjoni b’saħħitha bejn il-BGS u l-FMS kif ukoll taħriġ adegwat tal-gwardji tal-fruntiera dwar il-protezzjoni internazzjonali. L-informazzjoni dwar il-proċeduri rilevanti għandha tkun disponibbli wkoll fil-BCPs. Matul iż-żjarat mill-esperti tal-UE fil-BCPs, ma tantx kien hemm disponibbli informazzjoni dwar il-protezzjoni internazzjonali u l-proċeduri għall-persuni potenzjali li jfittxu asil. Il-BGS irrimarka li t-taħriġ standard tal-gwardji tal-fruntiera tiegħu jkopri wkoll il-protezzjoni internazzjonali. L-FMS irrapporta wkoll li jorganizza xi taħriġ għall-BGS dwar dak is-suġġett. Fil-prattika, il-kooperazzjoni bejn il-BGS u l-FMS tidher li hija fuq bażi ad hoc. F’xi sitwazzjonijiet dan jista’ jwassal għar-rifjut tad-dħul għal persuna li titlob asil f’BCP. Wieħed mill-għanijiet tal-abbozz ta’ liġi l-ġdid dwar l-asil fil-fatt huwa li jiġu riveduti l-proċeduri fil-fruntieri. Ladarba tiġi sottomessa, l-ammissibilità tal-applikazzjoni trid tiġi verifikata fi żmien ħamest ijiem. Matul dak iż-żmien, madankollu, ma jinħareġ l-ebda dokument lill-applikant, li f’xi każijiet jista’ jwassal għar-riskju ta’ refoulement. Skont l-FMS, l-ammissibilità tiġi rifjutata biss jekk l-applikant ikun soġġett għal proċedura kriminali, f’liema każ l-applikazzjoni għall-asil tista’ tiġi eżaminata biss wara li tiġi finalizzata dik il-proċedura. Kif inhu rappurtat, 1-2 % biss tal-każijiet jiġu ddikjarati bħala inammissibbli. Id-deċiżjoni dwar l-inammissibbilità tista’ tiġi kontestata f’qorti. Wara li każ ikun iddikjarat bħala ammissibbli, isir eżami sostanzjali tal-applikazzjoni mill-uffiċjali tal-uffiċċji territorjali tal-FMS, li jagħmlu intervisti mal-applikanti (dawn tal-aħħar iridu jwieġbu wkoll kwestjonarji speċjali). Normalment jiġi pprovdut servizz ta’ interpretazzjoni bla ħlas, għalkemm jista’ jkun hemm xi problemi b’lingwi anqas komuni. Waqt li jkun qiegħed jivvaluta l-applikazzjonijiet għall-asil, l-FMS juża diversi sorsi li jinkludu tiegħu stess u tal-MFA. Kif inhu rappurtat, l-informazzjoni tinġabar ukoll permezz ta’ talbiet li jiġu indirizzati regolarment lill-UNHCR u mingħand NGOs speċjalizzati fid-drittijiet tal-bniedem. Madankollu, l-FMS ma jidhirx li għandu sistema tanġibbli u strutturata ta’ Informazzjoni dwar il-Pajjiż tal-Oriġini (COI) li tista’ tikkontribwixxi għal approċċ aktar sistematiku fl-evalwazzjoni ta’ kull każ. Id-deċiżjoni dwar applikazzjoni għandha tinħareġ fi żmien tliet xhur (il-perjodu jista’ jiġi estiż bi tliet xhur addizzjonali). Kwalunkwe rifjut ta’ applikazzjoni għall-asil jista’ jiġi appellat f’qorti fi żmien xahar. L-appell jissospendi l-proċedura tar-ritorn. Ma hemm l-ebda bord tal-appell jew qorti maħtura speċjalizzati f’każijiet ta’ asil. L-appelli jiġu mmaniġġati mis-sistema tal-qrati regolari. L-FMS sostna li huwa jorganizza taħriġ regolari għall-imħallfin dwar il-protezzjoni internazzjonali. Madankollu, ma kienx possibbli li tiġi aċċertata l-effiċjenza ta’ dak it-taħriġ u l-perċentwal tal-appelli b’eżitu pożittiv billi l-awtoritajiet rilevanti ma ridux jiltaqgħu mal-esperti tal-UE. Skont sorsi mhux governattivi, in-numru ta’ deċiżjonijiet tal-qorti li jannullaw id-deċiżjonijiet amministrattivi f’appelli bħal dawn huwa kważi żero. Il-persuna li l-applikazzjoni tagħha tkun ġiet rifjutata hija obbligata titlaq mit-territorju Russu fi żmien tlett ijiem min-notifika dwar id-deċiżjoni. Il-persuni rikonoxxuti bħala refuġjati jirċievu l-istatus tagħhom għal perjodu indefinit. Dan jirriżulta minn bidla fl-2013; qabel, l-istatus kien jingħata għal tliet snin li kienu jiġġeddu wara applikazzjoni u evalwazzjoni oħra. Il-leġiżlazzjoni Russa tipproteġi r-refuġjati rikonoxxuti kontra r-refoulement. Il-persuni rikonoxxuti bħala refuġjati jinħarġulhom IDs bijometriċi (minn Lulju 2013). Huma jkollhom l-istess drittijiet soċjoekonomiċi bħaċ-ċittadini Russi (fosthom il-libertà ta’ moviment, xogħol, edukazzjoni, kura tas-saħħa). Madankollu, il-possibbiltà ta’ eżerċizzju ta’ dawk id-drittijiet tiddependi ħafna fuq jekk il-persuna kkonċernata jkollhiex reġistrazzjoni valida f’indirizz fir-Russja, li għal xi wħud (speċjalment dawk li jgħixu barra miċ-ċentri ta’ akkoljenza) jista’ jkun ostakolu. L-aċċess għad-drittijiet jista’ jkun saħansitra aktar komplikat għall-benefiċjarji tal-hekk imsejjaħ asil temporanju (forma ta’ protezzjoni sussidjarja), billi l-istatus tagħhom huwa anqas privileġġat minn dak tar-refuġjati (id-drittijiet huma l-istess bħal dawk tal-persuni li jfittxu asil u l-istatus jingħata għal sena). L-abbozz ta’ liġi l-ġdid dwar il-protezzjoni internazzjonali jagħmel l-istatus tar-refuġjati u tal-benefiċjarji ta’ asil temporanju ndaqs, li huwa tajjeb. Rigward il-kondizzjonijiet ta’ akkoljenza għall-applikanti għal asil, l-FMS jopera numru ta’ ċentri ta’ akkoljenza għall-persuni li jfittxu asil, fejn dawn huma permessi, iżda mhux obbligati, li joqogħdu. Minbarra dawn iċ-ċentri, u jekk il-persuni li jfittxu asil ma jkunux jixtiequ li joqogħdu hemmhekk, ma tingħatalhom l-ebda għajnuna oħra bħal pocket-money jew kupuni tal-ikel. Matul il-proċedura l-persuni li jfittxu asil huma protetti minn refoulement. Huma għandhom id-dritt li jaħdmu u għandhom aċċess għall-kura tas-saħħa u l-edukazzjoni. Madankollu l-aċċess għal dawk id-drittijiet jiddependi fuq reġistrazzjoni li tista’ tkun diffiċli sabiex tinkiseb għal dawk li ma jgħixux f’ċentru ta’ akkoljenza. Fir-rigward tal-istatistika, ir-rata ta’ rikonoxximent għall-applikanti għal asil tidher li hija relattivament baxxa. Fil-perjodu 2006-2011, minn xi 13 000 applikant, 7 % biss (9 % fl-2011) kienu rikonoxxuti bħala refuġjati. Madankollu, 40 % tal-applikanti ngħataw asil temporanju. L-applikanti kienu ġejjin prinċipalment mill-Afganistan, mill-Ġeorġja u aktar reċentement mis-Sirja. · Kooperazzjoni mill-qrib, fi ħdan id-Djalogu UE-Russja dwar il-Migrazzjoni, dwar il-kwistjonijiet relatati mal-asil. Fl-14 ta’ Diċembru 2011 f’Moska saret sessjoni tematika estiża dwar il-protezzjoni internazzjonali fil-qafas tad-Djalogu UE-Russja dwar il-Migrazzjoni. Matul din is-sessjoni, il-Partijiet skambjaw informazzjoni, dejta statistika u esperjenza dwar l-aspetti kollha tal-għoti ta’ asil, fosthom il-liġi internazzjonali u nazzjonali, u indirizzaw l-opportunitajiet sabiex tiġi żviluppata aktar il-kooperazzjoni bejn ir-Russja u l-UE f’dan il-qasam. Is-sessjonijiet speċjalizzati li jmiss dwar il-protezzjoni internazzjonali għandhom jiġu organizzati taħt id-Djalogu dwar il-Migrazzjoni f’Diċembru 2013 fi Stokkolma u fl-2014. Barra minn hekk, fi ħdan l-Inizjattiva Mmirata tal-Proċess ta’ Praga u l-proġett pilota tagħha kif ukoll fi ħdan l-Inizjattiva ta’ Kwalità tal-UNHCR tal-Proġett dwar l-Ewropa tal-Lvant — it-tnejn appoġġati mill-Uffiċċju Ewropew ta’ Appoġġ fil-qasam tal-Asil (EASO) u ffinanzjati mill-UE — diversi moduli ta’ taħriġ tal-EASO kienu tradotti għar-Russu (l-Inklużjoni, is-COI, it-Tekniki tal-Intervisti, u t-Tfassil u t-Teħid tad-deċiżjonijiet). Ir-Russja kienet mistiedna tipparteċipa fiż-żewġ proġetti. · Tiġi skambjata informazzjoni dwar l-istrutturi amministrattivi rispettivi responsabbli għat-trattament tal-każijiet ta’ asil, inkluż dwar il-faċilitajiet ta’ akkoljenza għall-persuni li jfittxu asil, u jiġu indirizzati n-nuqqasijiet possibbli. L-FMS huwa l-korp responsabbli sabiex jirċievi u jikkunsidra t-talbiet għal protezzjoni internazzjonali. Skont l-informazzjoni pprovduta min-naħa Russa, l-uffiċċji territorjali tal-FMS għandhom dipartimenti separati tar-refuġjati li jieħdu ħsieb il-persuni li jfittxu asil, li jirċievu taħriġ ad hoc diversi drabi fis-sena mill-FMS u minn esperti tal-UNHCR. L-FMS jikkoopera regolarment mal-UNHCR fil-qasam tal-asil. Numru ta’ NGOs huma attivi f’dan il-qasam u jaħdmu flimkien mal-FMS u anki mal-UNHCR. L-esperti tal-UE żaru żewġ ċentri ta’ akkoljenza għall-persuni li jfittxu asil f’Ochyor u Vishnyi Volochek, u vvalutawhom pożittivament anki jekk kienu jinsabu f’postijiet pjuttost remoti. L-ebda wieħed minnhom ma kien mimli għal kollox. Iż-żewġ ċentri ta’ akkoljenza spezzjonati kellhom "punt tas-saħħa" b’mill-anqas żewġ infermiera mħarrġa jaħdmu hemmhekk. Ċentru minnhom kellu wkoll psikologu fost il-persunal tiegħu. Iċ-ċentri ma kellhomx interpreti fost il-persunal tagħhom. Jekk ikun meħtieġ, jista’ jitqabbad servizz ta’ interpretazzjoni ta’ parti terza. Jidher li ma hemm ebda taħriġ partikolari għall-persunal taċ-ċentri sabiex jieħdu ħsieb il-ħtiġijiet speċifiċi tal-persuni li jfittxu asil jew ir-refuġjati, jew b’mod partikolari l-persuni vulnerabbli. L-awtoritajiet fiż-żewġ ċentri qalu li jippreferu jużaw approċċ individwali, fejn kull resident jingħata l-kura u l-attenzjoni li jkollu bżonn. · Jiġi żviluppat skambju ta’ informazzjoni komprensiv dwar il-politiki rispettivi tagħhom dwar l-integrazzjoni u l-adattament tar-refuġjati rikonoxxuti u l-persuni mogħtija protezzjoni internazzjonali, u jiġu indirizzati n-nuqqasijiet possibbli. Jidher li ma hemm l-ebda politika speċjali li tindirizza l-kwistjoni tal-integrazzjoni u l-adattament tal-persuni mogħtija protezzjoni internazzjonali fis-soċjetà Russa. Fil-prattika, madankollu, hemm xi inizjattivi simili għal dawk offruti lil migranti oħra. Il-biċċa l-kbira tagħhom huma offruti lir-refuġjati li jagħżlu li joqogħdu f’wieħed miċ-ċentri ta’ akkomodazzjoni mmexxija mill-istat. Ma hemmx programmi speċifiċi ta’ integrazzjoni jew assistenza għal dawk li jgħixu barra miċ-ċentri. Huwa assigurat ċertu livell ta’ integrazzjoni bid-drittijiet iggarantiti lir-refuġjati li jinkludu l-edukazzjoni u l-possibbiltà li jiksbu ċ-ċittadinanza Russa. Ir-refuġjati għandhom formalment id-dritt li "jistiednu" wkoll lill-membri tal-familja tagħhom. Dawn tal-aħħar madankollu jridu jgħaddu mill-istess proċedura ta’ rikonoxximent. 2.3 Kwistjonijiet relatati mal-ġestjoni tal-fruntieri · Jiġi ottimizzat il-mekkaniżmu ta’ ħidma xieraq għal kooperazzjoni mill-qrib u kuntatti u skambju ta’ informazzjoni aktar intensivi bejn is-servizzi tal-fruntiera Russi u tal-Istati Membri tal-UE, b’mod partikolari f’punti ta’ qsim tal-fruntiera tal-istat u jiġi implimentat b’mod effettiv l-arranġment ta’ ħidma bejn l-Aġenzija Ewropea għall-Ġestjoni ta’ Koperazzjoni Operazzjonali fil-Fruntieri Esterni tal-Istati Membri tal-UE ("FRONTEX") u s-Servizz tal-Gwardji tal-Fruntiera tal-Federazzjoni Russa. Il-BGS stabbilixxa kooperazzjoni mal-Frontex fl-2006 meta kien iffirmat arranġament ta’ ħidma. Minn dak iż-żmien ’l hawn kienu ffirmati diversi pjanijiet ta’ ħidma għall-iżvilupp gradwali tal-kooperazzjoni, u l-aħħar wieħed, għall-perjodu 2013-2015, kien maqbul f’Ottubru 2013. Din il-kooperazzjoni tkopri l-firxa sħiħa tal-attivitajiet tal-Frontex b’attenzjoni partikolari għall-operazzjonijiet u l-analiżi tar-riskju. Kienu miksuba xi passi pożittivi. Fil-qasam tal-iskambju ta’ informazzjoni u l-attivitajiet analitiċi, madankollu, għad hemm lok ta’ titjib mhux biss għall-iskambju maqbul, definit u regolari ta’ dejta statistika iżda wkoll fil-qasam tal-analiżi konġunta, li tista’ tikkontribwixxi għal fehim aħjar fir-rigward tal-migrazzjoni irregolari fir-reġjun. Il-kooperazzjoni bejn il-BGS u l-aġenziji tal-fruntiera tal-Istati Membri tal-UE li jmissu mar-Russja hija sodisfaċenti u stabbilita fuq livelli ċentrali, reġjonali u lokali. Din il-kooperazzjoni tkopri wkoll l-iskjerament ta’ delegati tal-fruntiera għal kuntatti diretti fuq bażi ta’ kuljum. Barra minn hekk, jiġu skambjati l-aħjar prattiċi u organizzati sessjonijiet ta’ taħriġ komuni. Madankollu, għad hemm skambju limitat ta’ informazzjoni b’mod partikolari dwar il-ksur tal-fruntieri ħodor, id-dokumenti foloz misjuba fil-BCPs u l-kjuwijiet fil-BCPs. · Jittieħdu l-passi neċessarji sabiex tiġi żviluppata l-kooperazzjoni bejn l-Aġenzija Federali għall-Iżvilupp tal-Faċilitajiet tal-Fruntiera tal-Istat tal-Federazzjoni Russa (Rosgranitsa) u l-Aġenzija Ewropea għall-Ġestjoni ta’ Koperazzjoni Operazzjonali fil-Fruntieri Esterni tal-Istati Membri tal-UE ("FRONTEX"). Rosgranitsa hija involuta f’diversi fora multilaterali internazzjonali għall-kooperazzjoni. L-Aġenzija żviluppat ukoll kooperazzjoni (fi ħdan il-kompetenzi tagħha) mal-Istati Membri tal-UE ġirien u jeżistu protokolli ta’ kooperazzjoni f’dak ir-rigward mal-awtoritajiet tal-Latvja u tal-Estonja. Matul il-missjoni tal-esperti, Rosgranitsa rrepetiet l-offerta tagħha mill-2010 sabiex jiġi żviluppat u ffirmat memorandum/ftehim konġunt mal-Frontex sabiex jikkooperaw fl-iżvilupp tal-BCPs, speċjalment permezz tal-iskambju tal-aħjar prattiċi. Sadanittant Rosgranitsa pparteċipat f’diversi avvenimenti organizzati mill-Frontex, b’mod partikolari fil-qasam tar-riċerka u żvilupp marbuta mas-sistemi awtomatiċi tal-ġejjieni għall-kontroll tal-fruntieri. · Jiġu skjerati persunal, riżorsi, tagħmir tekniku u infrastruttura xierqa fil-partijiet rilevanti tal-fruntiera statali, kif ukoll jiġu implimentati b’mod effettiv proċeduri għall-kontroll tal-fruntiera u l-aħħar prattiċi fil-punti ta’ qsim tal-fruntiera statali komuni tagħhom sabiex ikun assigurat ambjent sigur għall-moviment transfruntier bejn l-UE u l-Federazzjoni Russa, filwaqt li jiġu miġġielda r-reati transfruntieri, titjieb l-effiċjenza tal-kontrolli ta’ dak il-moviment u l-qsim tal-fruntieri komuni jsir anqas iebes u jitnaqqas il-ħin ta’ stennija. Il-missjoni tal-esperti tal-UE dwar il-Blokk 2 żaret bosta BCPs f’diversi partijiet tal-fruntiera Russa, jiġifieri l-fruntiera mal-Kazakistan (Karaozek-Kotyayevka), l-Ukraina (Matveyev Kurgan, Kuibyshev, Krasnodon, Belgorod, Naumovka, Nehotyeyevka u Troebortnoe), il-Bjelorussja (minħabba n-nuqqas ta’ kontrolli fuq il-fruntiera ma kien hemm ebda BCPs), il-Latvja (Terehova-Burachki u Zilupe-Sebeza) u l-Estonja (Narva-Ivangorod u Kunichina-Gora) kif ukoll f’diversi ajruporti (Domodedovo, Sheremetyevo, Vnukovo, Rostov-an-Don u Astrakhan) u portijiet (San Pietruburgu u Astrakhan). Rosgranitsa hija l-aġenzija Russa responsabbli biex tixtri t-tagħmir u tiżviluppa l-infrastruttura għall-BCPs. L-aġenzija hija s-sid tat-tagħmir u l-infrastruttura bażiċi fit-372 BCP internazzjonali u l-259 BCP lokali eżistenti tul il-fruntiera sħiħa Russa. Hija wkoll responsabbli għall-iżvilupp ta’ dawk il-BCPs eżistenti. Programm finanzjarju speċjali huwa ddedikat għall-iżvilupp tal-faċilitajiet u l-infrastruttura fil-BCPs fir-Russja li huma mmaniġġati minn Rosgranitsa. Il-prijoritajiet ta’ dan it-titjib f’dan il-mument huma: iż-żona ta’ Sochi, il-fruntieri tal-baħar u l-kollegamenti internazzjonali bil-ferrovija. Huwa rakkomandat li l-fruntiera bejn l-UE u r-Russja tkun parti minn dawn il-prijoritajiet. It-titjib u t-tibdil tal-infrastruttura fi kwalunkwe BCP huma maqbula minn Bordijiet ta’ Koordinazzjoni speċjali stabbiliti għal dak il-għan. Huma jlaqqgħu flimkien lill-atturi prinċipali fi kwalunkwe BCP: Rosgranitsa, il-BGS u l-FCS. Huwa evidenti li jiġu ddedikati ħafna sforzi sabiex jittejbu l-BCPs eżistenti. Xi wħud mill-BCPs spezzjonati kienu reċenti ħafna. Fl-istess ħin, il-BCPs il-qodma (li għadhom jaħdmu) f’dawk il-postijiet kienu antikwati ħafna — ma ngħata l-ebda aċċess reali għal dawk il-faċilitajiet lill-esperti tal-UE. Xi wħud mill-BCPs il-ġodda diġà kienu jipprovdu l-faċilitajiet neċessarji sabiex jitwettqu kontrolli konġunti tal-fruntiera (eż. fil-fruntiera mal-Ukraina u mal-Kazakistan). Qegħdin isiru wkoll sforzi sabiex jiġi limitat il-ħin ta’ stennija fl-aktar BCPs iffullati (b’mod partikolari mal-UE). Rosgranitsa hija konxja sewwa tal-problema. Inbnew xi terminals (pereżempju fil-BCPs mal-Latvja) sabiex jaċċelleraw il-kontrolli tat-trakkijiet u diversi proġetti oħra għandhom l-għan li jżidu l-kapaċità ta’ BCPs oħra bejn ir-Russja u l-Istati Membri tal-UE. Qed jiġu implimentati wkoll xi miżuri ta’ faċilitazzjoni bħal siti elettroniċi b’web cameras li jipprovdu informazzjoni f’ħin reali fil-BCPs. Hawnhekk, jista’ jkun previst xi titjib proċedurali b’mod partikolari fir-rigward tal-qasma stretta preżenti tal-kompiti bejn l-FCS (li jikkontrolla biss il-merkanzija) u l-BGS (li jikkontrolla biss persuni) u approċċ formalistiku ħafna għal dawk il-proċeduri minn kull aġenzija. Fit-12 ta’ Settembru 2013, l-FCS ikklassifika l-konsenji tal-merkanzija li tkun ġejja minn Stat Membru tal-UE wieħed fl-ogħla profil ta’ riskju, li wassal għal 100% kontrolli fiżiċi għat-trakkijiet mgħobbija f’dak l-Istat Membru. Il-kontrolli fit-tul kienu jinvolvu l-ħatt tal-vettura sħiħa, li huwa proċess għali ħafna u li jikkawża sfrattu. La l-Kummissjoni u lanqas dak l-Istat Membru ma kienu nnotifikati minn qabel. Din il-prattika żiedet b’mod sostanzjali l-ħin ta’ stennija fil-BCPs rilevanti. Il-prattika f’dawk il-BCPs inġiebet lura għan-normal. Is-sitwazzjoni se tkompli tiġi mmonitorjata mill-qrib. Il-leġiżlazzjoni u l-prattiċi fir-rigward tal-kontrolli fil-fruntiera huma tal-istandards applikabbli. Il-proċeduri huma unifikati mhux ħażin madwar il-pajjiż. It-tħassib prinċipali jidher li huwa l-approċċ għall-kontroll tal-persuni fil-fruntiera. Jidher li dawk il-kontrolli huma ffukati primarjament fuq il-verifika tal-identità tal-persuna. Tista’ tgħid li ma tingħata l-ebda attenzjoni għall-iskop taż-żjara anki jekk il-liġi tippermetti b’mod sħiħ lill-gwardji tal-fruntiera li jinterrogaw lill-vjaġġaturi u jirrifjutaw id-dħul jekk ikun hemm dubju dwar il-bona fide ta’ vjaġġatur. Ma jintuża l-ebda profilar fil-kontrolli tal-persuni fl-ajruporti l-kbar, fejn id-disinn tal-kabini jagħmilha impossibbli wkoll li l-persuni jiġu eżaminati viżwalment qabel ma jidhru quddiem il-gwardja tal-fruntiera. It-tagħmir fil-BCPs huwa pjuttost standard. L-uffiċjali fil-kontrolli tal-ewwel linja għandhom qarrej tal-passaporti, kompjuter b’aċċess għal mill-anqas il-bażi ta' dejta tal-projbizzjoni tad-dħul u l-persuni mfittxa u sett bażiku ta’ għodod biex tiġi kkontrollata l-awtentiċità tad-dokumenti. Dan jista’ jitqies bħala suffiċjenti. It-tieni linji ta’ kontroll tad-dokumenti ma ntwerewx lill-esperti tal-UE apparti mill-ajruport ta’ Sheremetyevo u l-port ta’ San Pietruburgu. Dawn il-kontrolli tat-tieni linja li ntwerew kienu ta’ kwalità suffiċjenti. Għall-postijiet l-oħra, wieħed għandu jassumi li dawk it-tieni linji ma jeżistux. Din is-sitwazzjoni tidher li hija kkonfermata minn prattika li biha fil-BCPs mal-Istati Membri tal-UE, il-kontrolli tat-tieni linja jsiru mill-gwardji tal-fruntiera tal-UE. Dan ta’ hawn fuq, flimkien mal-fatt li ma teżisti l-ebda bażi ta' dejta dwar id-dokumenti falsifikati, u l-ebda informazzjoni dwar dawn id-dokumenti ma hija aċċessibbli fil-BCPs, jista’ jillimita l-effiċjenza tal-kontrolli fuq il-fruntiera. F’xi ajruporti, saret il-preparazzjoni għall-kontrolli kompletament awtomatiċi (hekk imsejħa ABC) u diġà ġew installati xi bibien (għalkemm għadhom mhumiex operattivi). Il-kontrolli fuq il-fruntiera li jsiru fil-ferroviji jew fuq il-vapuri jitwettqu permezz ta’ tagħmir mobbli li jiggarantixxi l-istess kontroll ta’ kwalità bħal dak fil-BCPs stazzjonarji. It-tagħmir għall-kontroll tal-merkanzija fil-BCPs kien ukoll preżenti (x-rays, sensers, eċċ.) iżda l-esperti tal-UE ma tħallewx jevalwawh mill-qrib. Ovvjament, minħabba l-Unjoni Doganali, il-BCPs mal-Kazakistan huma mfassla biss biex jiffokaw fuq il-kontroll tal-persuni. Minħabba l-Unjoni Statali mal-Bjelorussja u n-nuqqas ta’ kontrolli fuq il-fruntiera, ma jeżistux BCPs hemmhekk. Dan jitlob kooperazzjoni rinforzata bejn l-awtoritajiet li ma tantx dehret matul il-missjoni tal-UE. Partikolarità oħra hija l-aċċess taċ-ċittadini tal-KSI għar-Russja fuq il-bażi biss tal-passaporti interni (IDs) tagħhom. Din il-kwistjoni tidher li issa ġiet indirizzata bir-rekwiżit reċenti għaċ-ċittadini tal-KSI li jkollhom passaport internazzjonali meta jidħlu fir-Russja, li għandu jidħol fis-seħħ fl-2015. Ma jingħatawx viżi fil-fruntiera apparti minn sitwazzjonijiet eċċezzjonali ħafna. Madankollu, il-gwardji tal-fruntiera jistgħu jtawlu l-viża sa tlett ijiem mal-ħruġ mir-Russja — dan iseħħ l-aktar jekk xi ħadd ikun dam fir-Russja aktar mill-validità tal-viża tiegħu b’sa tlett ijiem. Fir-rigward tas-sorveljanza tal-fruntieri ħodor u blu, l-esperti tal-UE kienu informati li hemm riżorsi u tagħmir adegwati. Madankollu, l-awtoritajiet Russi ma ridux jagħtu informazzjoni aktar dettaljata. Għalhekk mhuwiex possibbli li jsiru xi konklużjonijiet dwar dak il-punt. · Tiġi skambjata informazzjoni dwar l-istrutturi amministrattivi xierqa tagħhom relatati mal-fruntieri, tinżamm il-kooperazzjoni bejn is-servizzi tal-fruntiera, l-infurzar tal-liġi u aġenziji kompetenti oħra tagħhom u jiġu indirizzati n-nuqqasijiet possibbli. Il-BGS huwa l-awtorità responsabbli għas-sorveljanza tal-fruntiera fil-fruntieri esterni kollha tal-art u tal-baħar tar-Russja u għall-kontrolli fuq il-fruntiera fil-BCPs kollha. L-attività tal-aġenzija titwettaq fuq livell federali, reġjonali u lokali/BCP. Il-BGS kien parti integrali mill-FSB mill-2003, iżda għandu l-baġit proprju tiegħu. Aġenzija oħra involuta fil-ġestjoni tal-fruntiera hija Rosgranitsa, li hija responsabbli mix-xiri u l-amministrazzjoni tat-tagħmir għall-BCPs. Hemm ukoll dwana f’kull BCP għall-kontrolli fuq il-merkanzija. L-awtoritajiet ikkonċernati affermaw li l-kooperazzjoni operazzjonali bejn l-aġenziji tal-infurzar tal-liġi Russi, jiġifieri l-BGS, l-FMS, il-Pulizija/MoI, l-FCS, qed taħdem tajjeb. Il-ftehimiet interistituzzjonali huma allegatament fis-seħħ u qegħdin isiru laqgħat fuq livell ċentrali, reġjonali u lokali. Din il-valutazzjoni ma setgħetx tiġi verifikata mill-esperti tal-UE, billi ma setgħu jikkonsultaw l-ebda ftehim jew protokoll bil-miktub dwar il-kooperazzjoni. Id-distinzjoni stretta tal-kompiti u l-prattika segwita bejn il-BGS u l-FCS fir-realtà ma tikkonfermax il-kooperazzjoni bejn dawn iż-żewġ aġenziji. · Tiġi żviluppata sistema ta’ ġbir u analiżi tad-dejta li tagħmilha possibbli li titwettaq analiżi regolari tar-riskji għall-ġestjoni tal-fruntieri. Il-BGS (u l-FMS) għandu unitajiet u persunal speċjalizzati biex jiġbru informazzjoni komprensiva relatata mal-fruntieri, statistika u analiżi tar-riskju f’livelli ċentrali u reġjonali. Madankollu tqajmu xi dubji rigward id-distribuzzjoni tal-informazzjoni miġbura fi ħdan il-BGS (mill-kwartieri ġenerali għall-BCPs u viċi versa). Barra minn hekk, l-iskambju ta’ informazzjoni bejn l-unitajiet ta’ analiżi tal-awtoritajiet differenti tal-infurzar tal-liġi għandu jiġi mtejjeb. Għalissa kull waħda minn dawk l-aġenziji tiżviluppa l-istatistika proprja tagħha skont il-ħtiġijiet u l-indikaturi proprji tagħha — dan iwassal pereżempju għal nuqqas ta’ statistika armonizzata dwar il-migrazzjoni irregolari. Apparti minn hekk, l-uffiċċju statistiku (Rosstat) ma għandux il-kompetenza biex jiġbor statistika dwar il-migrazzjoni irregolari. Huma żviluppati diversi bażijiet ta' dejta kemm mill-BGS kif ukoll mill-FMS li jkopru l-ħtiġijiet prinċipali. L-interkonnettività ta’ xi bażijiet ta' dejta madankollu tista’ wkoll tiġi mtejba billi xi wħud minnhom jistgħu jiġu kkonsultati biss permezz tal-fergħat reġjonali rispettivi tal-aġenziji jew permezz ta’ talbiet amministrattivi uffiċjali (eż. is-sistema tad-dħul/ħruġ immaniġġata mill-FMS). Barra minn hekk, kien impossibbli li jiġu evalwati l-kwalità u l-metodoloġija tal-analiżi tar-riskju. L-esperti tal-UE ma setgħu jaraw l-ebda kampjun ta’ analiżi tar-riskju li allegatament tiġi ppreparata b’mod regolari fuq bażi ta’ kull xahar, kull tliet xhur u kull sena. Il-kooperazzjoni mal-Istati Membri tal-UE tal-viċinat għall-ġbir u l-analiżi tad-dejta hija f’postha. L-iskambju ta’ informazzjoni skont il-ftehim ta’ ħidma bejn il-BGS u l-Frontex ġie deskritt aktar ’il fuq. Ir-Russja għandha l-għan li tiġbor dejta dwar il-passiġġieri li jaslu, jitilqu jew jgħaddu mit-territorju tagħha bi kwalunkwe mezz tat-trasport (ajru, baħar jew art). Il-leġiżlazzjoni qiegħda tiġi implimentata b’mod gradwali mill-1 ta’ Diċembru 2013 u tobbliga lill-operaturi tat-trasport li jipprovdu Informazzjoni Avanzata dwar il-Passiġġieri. L-għan tal-miżuri jidher li huwa s-sigurtà pjuttost milli l-migrazzjoni irregolari. In-naħa Russa kkonfermat li l-kamp ta’ applikazzjoni tal-leġiżlazzjoni huwa limitat għall-Informazzjoni Avanzata dwar il-Passiġġieri. Il-leġiżlazzjoni rilevanti kienet emendata. Il-ġbir maħsub tad-dejta dwar it-titjiriet li għaddu minn fuq it-territorju Russu jibqa’ ta’ tħassib konsiderevoli għall-UE. Is-sitwazzjoni se tiġi mmonitorjata mill-qrib. · Jiġu segwiti sett ta’ miżuri għall-prevenzjoni u s-soppressjoni tal-frodi tad-dokumenti u l-użu tagħhom għall-qsim tal-fruntieri, fost l-oħrajn permezz ta’ taħriġ għall-persunal tal-aġenziji tal-infurzar tal-liġi, tal-fruntiera u tad-dwana. Il-BCPs spezzjonati kienu mgħammra bil-materjal bażiku għas-sejbien tad-dokumenti foloz. Il-persunal jiġi mħarreġ biex juża t-tagħmir permezz ta’ korsijiet ta’ taħriġ, seminars u workshops. Il-gwardji tal-fruntiera kollha tal-ewwel linja jiġu mħarrġa dwar is-sigurtà tad-dokumenti f’wieħed mill-korsijiet ta’ taħriġ tal-BGS. Barra minn hekk, huma jkollhom korsijiet li jgħollu l-kwalifika darba kull ħames snin. Il-kapijiet tal-BCPs huma responsabbli għat-taħriġ addizzjonali fuq il-post. Il-persunal tal-BCP irid jgħaddi minn test darba fis-sena. Il-korsijiet ta’ aġġornament ġeneralment jiġu pprovduti fuq bażi ad hoc. Id-dokumenti suspettati jiġu investigati aktar fid-dettall fil-kontrolli tat-tieni linja (jekk ikunu preżenti f’BCPs partikolari — ara aktar ’il fuq għal kummenti dwar il-kontrolli tad-dokumenti tat-tieni linja). L-uffiċjali għat-tieni linji ma għandhomx taħriġ partikolari iżda jiġu reklutati minn fost il-persunal b’aktar esperjenza. Ma teżisti l-ebda bażi ta' dejta dwar id-dokumenti falsifikati u ma hemm l-ebda materjal partikolari b’eżempji ta’ dokumenti falsifikati aċċessibbli fil-BCPs. L-aktar materjali komuni disponibbli fil-BCPs huma l-kampjuni tad-dokumenti internazzjonali tal-ivvjaġġar b’deskrizzjoni tal-aktar karatteristiċi tas-sigurtà importanti tagħhom. In-novitajiet fir-rigward tal-falsifikazzjonijiet jiġu disseminati b’mod ad hoc (eż. fil-bidu tax-xift). · Jitwettqu programmi ta’ taħriġ u jiġu implimentati miżuri kontra l-korruzzjoni, inklużi n-normi etiċi, immirati speċifikament lejn l-uffiċjali tal-istrutturi relatati mal-fruntieri tal-istat, u jiġu indirizzati n-nuqqasijiet possibbli. L-esperti tal-UE żaru l-akkademja tal-BGS u wieħed mill-istituti għat-taħriġ tal-uffiċjali. Is-sistema tat-taħriġ tal-uffiċjali kienet valutata b’mod pożittiv u jingħad li hija konformi mal-proċess ta’ Bologna. L-approċċ akkademiku u r-riċerka xjentifika huma partijiet integrali mit-taħriġ. Il-miżuri kontra l-korruzzjoni u l-etika jagħmlu parti mill-edukazzjoni bażika ta’ kull uffiċjal. L-istitut jorganizza wkoll korsijiet ta’ aġġornament għall-uffiċjali tal-BGS. Dawn il-korsijiet huma obbligatorji għal kull uffiċjal darba kull ħames snin u jdumu xahar jew xahrejn. Madankollu, il-programmi ta’ taħriġ tal-gwardji tal-fruntiera u tas-sottouffiċjali tal-ogħla grad (warrant officers) ma kinux ippreżentati lit-tim tal-missjoni. Il-miżuri kontra l-korruzzjoni u n-normi etiċi jingħad li huma inklużi fit-taħriġ bażiku tal-uffiċjali tal-BGS. L-esperti tal-UE kienu infurmati li la l-FMS u lanqas il-BGS ma jipprovdu korsijiet addizzjonali dwar il-ġlieda kontra l-korruzzjoni. L-esperti tal-UE ma tħallewx jaraw il-kodiċi kontra l-korruzzjoni tal-BGS. Ġie spjegat li huma disponibbli tipi differenti ta’ kontrolli interni u esterni fil-BCPs fosthom kwestjonarji indirizzati lill-vjaġġaturi, hotlines u cameras sabiex ikunu identifikati u evitati t-tentattivi ta’ korruzzjoni. Kwistjonijiet ta’ tħassib u azzjonijiet rakkomandati sabiex jiġu segwiti taħt il-Blokk 2: Fuq il-bażi tas-sejbiet ta’ hawn fuq, il-Kummissjoni identifikat il-kwistjonijiet ta’ tħassib li ġejjin li jeħtieġu aktar diskussjoni mal-awtoritajiet Russi: · Il-kondizzjonijiet tal-permanenza taħt permess ta’ residenza u/jew permess tax-xogħol temporanju, b’mod partikolari fir-rigward tat-tul tal-vjaġġi tan-negozju, il-proċedura tar-reġistrazzjoni, is-sistema tal-kwoti, il-proċedura tat-tiġdid u t-testijiet mediċi konessi jidhru li huma kkumplikati bla bżonn; · M’hemmx fis-seħħ strateġija komprensiva għall-integrazzjoni fosthom għall-persuni taħt protezzjoni internazzjonali, li tillimita l-abilità ta’ ġestjoni effettiva tal-flussi ta’ migrazzjoni legali; · Id-deċiżjonijiet dwar l-għoti ta’ status ta’ protezzjoni internazzjonali ma jidhrux li huma bbażati fuq sistema ta’ informazzjoni koerenti dwar il-pajjiż tal-oriġini li tista’ tipprovdi bażi solida lill-awtoritajiet fir-rigward tas-sitwazzjoni reali fil-pajjiżi tal-oriġini tal-applikanti. Dan jista’ jkollu impatt fuq il-konsistenza ta’ dawk id-deċiżjonijiet; · In-nuqqas ta’ kontrolli fuq il-fruntiera bejn ir-Russja u l-Bjelorussja jippermetti ċ-ċirkolazzjoni libera bejn iż-żewġ pajjiżi (fosthom il-movimenti sekondarji possibbli ta’ persuni li jkunu fil-pajjiż b’mod irregolari). Sabiex l-abbużi possibbli jiġu evitati b’mod effiċjenti, jeħtieġ li tiġi stabbilita kooperazzjoni tanġibbli u strutturali bejn l-FMS/BGS u l-awtoritajiet rilevanti fil-Bjelorussja; · Ġestjoni effettiva tal-migrazzjoni teħtieġ kooperazzjoni tajba bejn l-awtoritajiet li jikkontrollaw il-fruntiera (jiġifieri l-BGS) u l-awtoritajiet li jieħdu ħsieb is-sitwazzjoni interna (FMS), pereżempju permezz tal-interkonnessjoni possibbli tal-bażijiet ta' dejta, il-preżenza ta’ uffiċjali tal-FMS f’xi BCPs u d-disseminazzjoni ta’ informazzjoni dwar il-proċeduri tal-asil. Din tiggarantixxi mhux biss ħarsa ġenerali tajba tas-sitwazzjoni (pereżempju statistika dwar l-arresti ta’ migranti irregolari kemm fil-pajjiż kif ukoll fuq il-fruntiera) iżda wkoll aċċess xieraq għall-mekkaniżmi ta’ protezzjoni internazzjonali fil-fruntiera; · F’xi każijiet, il-persuni arrestati li jkunu qegħdin jgħixu fir-Russja b’mod irregolari ma tinħarġilhomx ordni ta’ tneħħija iżda jingħataw biss multa amministrattiva. Dan jista’ joħloq inċertezza legali fejn il-persuna ma jkollhiex id-dritt li tibqa’ fir-Russja iżda lanqas ma tkun obbligata li titlaq; · Bosta BCPs fuq il-fruntiera mal-UE ma għandhomx kapaċità suffiċjenti sabiex ilaħħqu b’mod effettiv mal-fluss ta’ persuni, u b’hekk jikkontribwixxu għal ħinijiet twal ta’ stennija. Barra minn hekk, l-infrastruttura ta’ xi wħud mill-BCPs fuq il-fruntiera mal-pajjiżi tal-KSI hija antikwata. Dan jista’ jiġi indirizzat biss bl-iżvilupp tal-BCPs rilevanti u bl-iżvilupp ta’ proċeduri għall-kontrolli fil-BCPs minn diversi awtoritajiet. F’dan il-kuntest, wieħed għandu jinnota wkoll li l-awtoritajiet tista’ tgħid li ma jużaw l-ebda profilar jew analiżi tar-riskju waqt il-kontrolli fuq il-persuni fil-BCPs — jekk dawn isiru tista’ titjieb aktar l-effiċjenza ta’ dawk il-kontrolli. Huma rakkomandati l-azzjonijiet li ġejjin sabiex tittejjeb aktar l-implimentazzjoni tal-Passi Komuni rilevanti: · Il-proċedura aċċellerata skont il-ftehim ta’ riammissjoni bejn l-UE u r-Russja ssir kompletament operattiva billi l-gwardji tal-fruntiera jiġu informati u mħarrġa dwar il-kompiti tagħhom f’dan il-kuntest; · Jiġi adottat abbozz ta’ liġi ġdid dwar l-asil li jinkludi l-proċedura fil-fruntiera; li d-drittijiet tal-persuni taħt protezzjoni sussidjarja jinġiebu eqreb għal dawk tar-refuġjati; l-aċċess għad-drittijiet irrispettivament mir-reġistrazzjoni; il-ħruġ ta’ dokumentazzjoni xierqa għall-persuni li jfittxu asil anki taħt il-proċedura tal-ammissibilità; · Minħabba n-numru importanti ta’ persuni li jfittxu asil fl-UE li joriġinaw mir-Russja, jiġu organizzati kampanji ta’ informazzjoni fir-reġjuni ikkonċernati l-aktar dwar id-drittijiet u l-obbligi tal-persuni taħt protezzjoni internazzjonali jew dawk li japplikaw għaliha fl-UE; · Jiġi mtejjeb l-iskambju ta’ informazzjoni statistika rilevanti, armonizzata, ibbażata fuq indikaturi u regolari u l-ħidma analitika konġunta mal-Frontex skont il-ftehim ta’ ħidma konkluż mill-BGS; · Jiġu stabbiliti kontrolli tad-dokumenti tat-tieni linja tal-anqas fl-aktar BCPs attivi u l-għoti ta’ materjali xierqa dwar it-tekniki possibbli ta’ falsifikazzjoni lill-BCPs sabiex ikunu mgħammra aħjar biex isibu d-dokumenti falsifikati. Minħabba n-nuqqas ta’ informazzjoni suffiċjenti, il-Kummissjoni ma setgħetx tevalwa b’mod sħiħ il-progress fir-rigward tal-kwistjonijiet li ġejjin rilevanti għall-Blokk 2: · L-istrateġija dwar is-sorveljanza tal-fruntieri ħodor u blu (tagħmir, tekniki eċċ.); · Il-kontenut tat-taħriġ u l-kodiċi etiku tal-gwardji tal-fruntiera; · L-effiċjenza tas-sistema tal-appell ġudizzjarju għall-asil (statistika, taħriġ, eċċ.); · Ir-rapporti tal-analiżi tar-riskju possibbli dwar il-migrazzjoni irregolari u l-ġestjoni tal-fruntieri; · Il-kontenut tal-ftehimiet interistituzzjonali bejn il-BGS u aġenziji oħra tal-infurzar tal-liġi dwar il-kooperazzjoni fuq il-ġestjoni tal-fruntieri. Blokk 3: L-ordni pubbliku, is-sigurtà u l-kooperazzjoni ġudizzjarja Valutazzjoni ġenerali Bl-istruttura amministrattiva u l-kapaċità tal-aġenziji tal-infurzar tal-liġi kompletament żviluppati tagħha, ir-Russja f’dawn l-aħħar snin kienet attiva sabiex tindirizza l-kriminalità transnazzjonali, it-terroriżmu u l-korruzzjoni. In-numru kbir ta’ aġenziji madankollu għandu l-iżvantaġġ ta’ trikkib potenzjali tal-kompetenzi. L-interkonnessjoni tal-bażijiet ta' dejta rilevanti tista’ tgħin ukoll fil-kuntatti bejn l-aġenziji rispettivi. Barra minn hekk, għalkemm ir-Russja hija miftuħa għall-kooperazzjoni internazzjonali u stabbiliet diversi kanali għal dak il-għan f’dawk l-oqsma, fil-prattika l-proċess huwa ċentralizzat ħafna u mainstreamed mill-kwartieri ġenerali tal-aġenziji rilevanti. Dan iwassal għal dewmien twil fl-immaniġġar tat-talbiet ta’ pajjiżi terzi. Din il-kooperazzjoni tista’ tiġi mtejba aktar bil-konklużjoni tal-ftehim operattiv mal-Europol. Ir-riforma tal-pulizija li kienet implimentata fuq perjodu ta’ diversi snin għandha tiġi mtejba aktar billi xi wħud mill-għanijiet inizjali tagħha jidher li ma ntlaħqux. Ir-Russja żviluppat sistema komprensiva kontra l-ħasil tal-flus/kontra l-finanzjament tat-terroriżmu (AML/CFT). In-nuqqasijiet identifikati mit-Task Force ta’ Azzjoni Finanzjarja dwar il-Money Laundering (FATF) qed jiġu indirizzati b’emendi leġiżlattivi imminenti. L-awtoritajiet Russi qegħdin isegwu wkoll strateġija globali kontra d-drogi, li għandha l-għan li trażżan kemm il-provvista kif ukoll id-domanda. Dwar it-traffikar tal-bnedmin (THB), ir-Russja nnifisha tirrikonoxxi li d-dejta tagħha ma turix id-daqs tal-problema. Għalkemm jittieħdu l-azzjonijiet sabiex jiġu miġġielda l-aspetti kriminali tat-THB, m’hemmx qafas ċar għal trattament komprensiv (inklużi l-kennijiet) għall-vittmi. Ir-Russja għandha wkoll strateġija komprensiva kontra t-terroriżmu, bi qbil mal-prattika internazzjonali, b’attenzjoni ċara fuq it-theddida li ġejja mir-reġjun tal-Kawkasu tat-Tramuntana. Madankollu, ftit sar sforz fl-oqsma ta’ hawn fuq sabiex tiġi ppreparata analiżi tar-riskju marbuta mal-istabbiliment tal-Unjoni Doganali (mal-Kazakistan u l-Bjelorussja) u reġim possibbli mingħajr bżonn ta’ viża mal-UE. Ir-Russja dan l-aħħar wettqet bosta sforzi strateġiċi u leġiżlattivi kontra l-korruzzjoni. Issa rratifikat il-konvenzjonijiet internazzjonali prinċipali kollha inklużi dawk tan-NU, tal-OECD u tal-Kunsill tal-Ewropa (KtE) u għalhekk hija soġġetta għall-mekkaniżmi ta’ monitoraġġ tagħhom. Ir-Russja tidher miftuħa biex timplimenta r-rakkomandazzjonijiet ifformulati matul dawn l-attivitajiet ta’ monitoraġġ. Bla dubju ta’ xejn għad hemm bosta tħassib hawnhekk, fosthom fir-rigward tal-kooperazzjoni mas-soċjetà ċivili, l-indipendenza tal-ġudikatura u l-akkwist pubbliku. Dwar il-kooperazzjoni ġudizzjarja, ir-Russja rratifikat iż-żewġ Konvenzjonijiet tal-Aja relatati mas-Sekwestru tat-Tfal u l-Protezzjoni tal-Ulied. L-implimentazzjoni tal-ewwel Konvenzjoni (b’xi titjib żgħir possibbli) hija lesta għalkemm il-kwistjoni tal-aċċettazzjoni tal-adeżjoni tar-Russja mill-Istati Membri kollha tal-UE f’isem l-UE għadha pendenti. It-tieni Konvenzjoni daħlet fis-seħħ dan l-aħħar ħafna u għalkemm l-Awtorità Ċentrali kienet maħtura, il-leġiżlazzjoni ta’ implimentazzjoni għadha qed tiġi ppreparata. Dwar materji kriminali, ir-Russja hija parti għall-Konvenzjonijiet prinċipali tal-KtE u b’hekk tipprovdi l-bażi għal kooperazzjoni effiċjenti. Madankollu l-kooperazzjoni ġudizzjarja f’materji kriminali (bl-istess mod għall-qasam tal-infurzar tal-liġi) hija ċentralizzata ħafna, fattur li jittardja t-tweġibiet għad-diversi talbiet. Barra minn hekk, xi Stati Membri tal-UE jsibu problemi bit-talbiet tagħhom meta t-tweġibiet ma jingħatawx fi żmien sitt xhur jew ma jingħataw xejn. Dwar il-protezzjoni tad-dejta, ir-Russja rratifikat il-Konvenzjoni tal-KtE tal-1981 u din hija implimentata permezz ta’ diversi liġijiet federali u atti oħra ta’ implimentazzjoni. Ir-ratifika tal-Protokoll addizzjonali madankollu għadha pendenti u l-Kummissjoni ma tikkunsidrax il-korp ta’ sorveljanza maħtur (Roskomnadzor) bħala indipendenti. Kummenti dettaljati 3.1 Ġlieda kontra l-kriminalità organizzata transnazzjonali · Jiġu segwiti l-istandards internazzjonali rilevanti fil-ġlieda kontra l-ħasil tal-flus u l-finanzjament tat-terroriżmu, billi b’mod partikolari jitwettqu r-rakkomandazzjonijiet tat-Task Force ta’ Azzjoni Finanzjarja dwar il-Money Laundering (FATF). Ir-Russja żviluppat sistema komprensiva AML/CFT mill-adozzjoni tal-ewwel leġiżlazzjoni tagħha fl-2001. Il-bażi legali prinċipali f’dan il-qasam hija l-Liġi Federali Nru 115-FZ. Xi wħud mid-dispożizzjonijiet tal-Kodiċi Kriminali u l-Kodiċi dwar il-Ksur Amministrattiv japplikaw ukoll f’dan il-kuntest. Dan il-qafas legali ġie emendat diversi drabi, l-aktar minħabba l-ħtieġa li jiġi allinjat mal-istandards internazzjonali. L-aġenzija prinċipali f’dan ir-rigward hija s-Servizz Federali għall-Monitoraġġ Finanzjarju (Rosfinmonitoring) li għandu r-rwol tal-Unità Russa tal-Intelliġenza Finanzjarja (FIU). Din tpoġġiet taħt l-awtorità diretta tal-President f’Mejju 2012. Rosfinmonitoring hija aġenzija professjonali, mgħammra tajjeb u b’persunal suffiċjenti (fil-kwartieri ġenerali u l-uffiċċji reġjonali tagħha). Rosfinmonitoring tmexxi l-mekkaniżmu ta’ koordinazzjoni nazzjonali kontra l-ħasil tal-flus u tipparteċipa fil-mekkaniżmu nazzjonali kontra t-terroriżmu. Barra minn hekk, f’Ġunju 2013 l-aġenzija kienet ordnata tfassal Strateġija Nazzjonali dwar l-AML u fil-5 ta’ Lulju 2013 ippreżentat pjan ta’ azzjoni sabiex tiżdied it-trasparenza u jiġi evitat l-abbuż tal-kumpaniji u entitajiet ġuridiċi oħra. Fl-2014, Rosfinmonitoring se tipproduċi l-ewwel Valutazzjoni Nazzjonali tar-Riskju li qatt kien hemm fil-qasam tal-AML/CFT ukoll. Rosfinmonitoring tmexxi wkoll Ċentru Internazzjonali ta’ Taħriġ u Metodoloġija, li jwettaq taħriġ rilevanti għal 3 000 parteċipant fis-sena. Huma disponibbli wkoll korsijiet onlajn għall-awtotaħriġ. L-investigazzjoni kriminali tal-każijiet AML irrappurtati minn Rosfinmonitoring titwettaq minn diversi aġenziji tal-infurzar tal-liġi, filwaqt li l-każijiet CFT jiġu investigati mill-FSB wara r-rapport minn Rosfinmonitoring. Rosfinmonitoring twettaq kooperazzjoni internazzjonali attiva, b’mod partikolari billi tipprovdi s-segretarjat tal-Grupp tal-Ewrasja (EAG) u tassumi l-presidenza tal-FATF f’Lulju 2013. Fl-2011, kien hemm 1 200 skambju ta’ informazzjoni ma’ FIUs barranin. Is-sistema Russa kontra l-ħasil tal-flus u l-finanzjament tat-terroriżmu ġiet evalwata fid-dettall minn atturi internazzjonali (FATF u KtE/Moneyval) f’dawn l-aħħar snin. Bi tweġiba għar-rakkomandazzjonijiet ifformulati mill-FATF fl-aktar rapport reċenti tagħha, li kien ippubblikat fl-2012, abbozz ta’ liġi li jinkludi numru ta’ emendi għal-leġiżlazzjoni nazzjonali qiegħed jistenna biex jgħaddi mid-Duma tal-Istat. Ladarba l-abbozz ta’ liġi jkun daħal fis-seħħ, il-kwistjoni prinċipali li jifdal għandha tkun ir-responsabilità kriminali tal-entitajiet ġuridiċi, li għadha nieqsa taħt il-liġi Russa. Il-missjoni sabet progress sostanzjali konsistenti mal-evalwazzjonijiet ta’ atturi internazzjonali oħra. Skont l-esperti tal-UE, il-qafas istituzzjonali u legali Russu huwa fil-biċċa l-kbira konformi mal-istandards internazzjonali. L-istatistika dwar l-attività li ġiet ipprovduta matul il-missjoni tal-UE hija inkluża fit-"Tieni Rapport bil-Miktub dwar il-Progress tat-Tielet Sessjoni" ppreżentat lill-Moneyval. Fir-rigward tal-finanzjament tat-terroriżmu, l-awtoritajiet Russi rrappurtaw żieda fl-interkonnessjoni bejn it-terroriżmu u l-kriminalità organizzata, kif ukoll il-fatt li r-rikavat mill-estorsjoni u s-serq qiegħed jintuża għall-finanzjament ta’ attivitajiet terroristiċi. L-awtoritajiet huma konxji sewwa tar-riskji f’dan il-qasam. Il-kooperazzjoni interaġenziji bejn Rosfinmonitoring u l-FSB tidher li hija stabbilita tajjeb u tiffunzjona. · Aktar titjib fl-iskambju ta’ informazzjoni u l-kooperazzjoni bejn l-aġenziji rilevanti taż-żewġ Partijiet sabiex jiġi miġġieled b’mod effettiv it-traffikar ta’ drogi narkotiċi illegali, sustanzi psikotropiċi u l-prekursuri tagħhom, u jiġi implimentat b’mod effettiv l-arranġament ta’ ħidma bejn iċ-Ċentru Ewropew għall-Monitoraġġ tad-Droga u d-Dipendenza fuq id-Droga (EMCDDA) u l-aġenziji rilevanti tal-Federazzjoni Russa. L-Istrateġija tal-Politika Statali kontra d-Droga li ġiet elaborata mis-Servizz Federali għall-Kontroll tad-Droga (FDCS) tar-Russja kienet adottata fl-2010 u hija valida sal-2020. Il-punti fokali tagħha huma: it-tnaqqis tad-domanda, it-tnaqqis tal-offerta u l-kooperazzjoni internazzjonali. L-aġenzija prinċipali responsabbli sabiex tiġġieled il-kriminalità relatata mad-droga, fosthom l-implimentazzjoni tal-istrateġija, hija l-FDCS. Fl-2007, ġie stabbilit Kumitat ċentrali Kontra s-Sustanzi Narkotiċi, b’kumitati reġjonali madwar ir-Russja sabiex jikkoordina l-ħidma u l-azzjonijiet f’dan il-qasam. Il-kumitat huwa mmexxi mill-FDCS u huwa rrappurtat li jinvolvi aġenziji oħra tal-infurzar tal-liġi. Fir-rigward tat-tnaqqis fid-domanda, l-enfasi qiegħda fuq iż-żgħażagħ li għadhom ma abbużawx mid-droga. Huma offruti kura u riabilitazzjoni, u teżisti kooperazzjoni mal-iskejjel, il-ġenituri u l-NGOs. Qegħdin isiru investimenti għat-twaqqif ta’ ċentri tal-kura għalkemm dawn bħalissa ma jaqblux mal-ħtiġijiet (eż. in-nuqqas ta’ postijiet għall-kura tal-HIV). Il-programmi ta’ kura jidhru li jiffukaw biss fuq marda waħda għal kull programm, li ma jippermettix kura ħolistika u komprensiva tal-persuni. Il-ħidma fuq in-naħa tal-provvista titwettaq minn bosta aġenziji tal-infurzar tal-liġi. Il-pożizzjoni ċentrali hija f’idejn il-FDCS. Madankollu jistgħu jitwettqu investigazzjonijiet kriminali mill-Pulizija, l-FDCS, l-FSB u l-Kumitat Investigattiv (skont iċ-ċirkustanzi u l-fatti tal-każ). In-numru ta’ aġenziji tal-infurzar tal-liġi (inkluż l-FCS għall-kontrolli fuq il-fruntiera) kif ukoll il-kompetenzi tagħhom jitolbu kjarifika u diviżjoni aktar ċara. Din is-sitwazzjoni għandha impatt ukoll fuq l-effiċjenza tal-kooperazzjoni internazzjonali. Barra minn hekk, il-problema tad-designer drugs u, b’mod partikolari, il-pass bil-mod li l-kombinazzjonijiet tad-drogi ġodda jitpoġġew fuq il-lista tas-sustanzi pprojbiti huma ta’ tħassib kondiviż. Qed tiġi prodotta statistika dwar is-sitwazzjoni tan-narkotiċi b’dejta miġbura mid-distretti, filwaqt li l-kumitat nazzjonali huwa responsabbli għall-implimentazzjoni ġenerali u r-rapporti lill-President. Madankollu, ma teżisti l-ebda analiżi dwar ir-riskji potenzjali għall-kuntrabandu tad-drogi wara l-istabbiliment tal-Unjoni Doganali mal-Kazakistan u l-Bjelorussja kif ukoll ir-reġim possibbli mingħajr bżonn ta’ viża mal-UE. Is-sħab prinċipali fil-kooperazzjoni internazzjonali jinkludu l-pajjiżi tal-Asja Ċentrali. Sħab importanti oħra huma l-Pakistan, l-Afganistan, l-Istati Uniti u l-Istati Membri tal-UE (inkluż fuq il-bażi ta’ ftehimiet internazzjonali). Ir-Russja hija attiva wkoll f’fora internazzjonali u reġjonali bħall-Grupp ta’ Pompidou jew il-Kunsill tal-Istati tal-Baħar Baltiku (CBSS). Il-fluss prinċipali tal-kooperazzjoni huwa ċentralizzat, u jeħtieġ kuntatti bejn il-kwartieri ġenerali għal kwalunkwe talba ta’ kooperazzjoni. Dan iwassal għal dewmien twil sabiex jinkisbu r-risposti. Għalkemm l-awtoritajiet Russi indikaw xi mekkaniżmi ta’ kooperazzjoni diretta f’dan il-qasam, il-prattika preżenti għandha tiġi rinforzata. Teżisti kooperazzjoni bejn l-FDCS u l-EMCDDA fuq il-bażi tal-Memorandum ta’ Qbil iffirmat fis-26 ta’ Ottubru 2007. F’dan il-kuntest, l-EMCDDA u l-FDCS stabbilew kanal stabbli u permanenti ta’ komunikazzjoni li jippermettilhom li jiskambjaw informazzjoni dwar suġġetti differenti ta’ interess reċiproku. L-FDCS u l-EMCDDA stabbilew ukoll stediniet għal-laqgħat tekniċi u stediniet għal-laqgħat tal-esperti. L-EMCDDA jirċievi talbiet regolari għall-informazzjoni dwar il-leġiżlazzjoni nazzjonali u tal-UE relatata mad-droga. Il-ftehim bejn l-UE u r-Russja dwar il-kontroll tal-prekursuri tad-droga ġie ffirmat waqt is-Summit ta’ Ġunju 2013. Il-ftehim għandu jidħol fis-seħħ ladarba jitlestew il-proċeduri ta’ ratifika miż-żewġ naħat. · Tiġi skambjata informazzjoni dwar l-istrateġiji u l-liġijiet rispettivi sabiex jiġi miġġieled it-traffikar tal-bnedmin inkluż dwar il-protezzjoni tal-vittmi tiegħu, skont l-obbligi tal-Partijiet skont il-Konvenzjoni tan-NU kontra l-Kriminalità Organizzata Transnazzjonali u l-Protokoll tagħha dwar it-Traffikar tal-Bnedmin u jiġu indirizzati n-nuqqasijiet possibbli. Il-pieni għat-THB fir-Russja kienu stipulati għall-ewwel darba bil-Liġi Federali Nru 162-FZ tal-2003 li temenda l-Kodiċi Kriminali Russu. Ir-Russja rratifikat ukoll kemm il-Konvenzjoni tan-NU kontra l-Kriminalità Organizzata Transnazzjonali kif ukoll il-Protokoll tagħha dwar it-THB fl-2004. Ir-Russja hija pajjiż ta’ oriġini, tranżitu u destinazzjoni tat-THB. L-għanijiet prinċipali huma l-isfruttament sesswali u ta’ xogħol. Għalkemm l-istatistika uffiċjali (pjuttost bażika) tindika li r-reati ta’ traffikar tal-bnedmin jikkostitwixxu biss 0.1 % tar-reati kollha, anki l-awtoritajiet infushom jgħidu li n-numru reali huwa ferm ogħla (madwar 8 %). Ir-reġjuni prinċipali tal-oriġini huma l-Asja Ċentrali u l-Istati tal-Kawkasu tan-Nofsinhar. Ma kienet disponibbli l-ebda statistika speċifika dwar il-vittmi ta’ THB. L-awtorità bir-responsabilità prinċipali għall-investigazzjoni tat-THB hija l-MoI, li għandu dipartiment iddedikat għal dawn il-kwistjonijiet. L-FSB jieħu ħsieb reati kriminali li jinvolvu theddida nazzjonali u attivitajiet fuq skala kbira permezz tal-immigrazzjoni irregolari. Il-Kumitat Investigattiv, mill-banda l-oħra, jwettaq investigazzjonijiet kriminali f’każijiet li jinvolvu minorenni jew uffiċjali. Għalkemm l-FMS mhuwiex kompetenti sabiex jinvestiga dawk il-każijiet, huwa responabbli għas-sitwazzjoni ta’ kwalunkwe migrant irregolari u se jinteraġixxi tal-anqas mal-vittmi ta’ THB. Bl-istess mod ta’ oqsma oħra, il-kompetenzi mrikkba jistgħu jikkawżaw problemi f’dan il-qasam. Il-Gvern ma għandux korp biex jimmonitorja l-attivitajiet tiegħu kontra t-traffikar u biex jagħmel valutazzjonijiet perjodiċi li jkejlu l-prestazzjoni tiegħu. L-MoI ħareġ pjan direzzjonali għar-riforma tiegħu, li kien jinkludi l-ħolqien ta’ Kummissjoni Interaġenziji Kontra t-Traffikar b’rappreżentanza tal-Uffiċċju tal-Prosekutur Ġenerali (GPO), l-MFA, l-FMS, l-FSB, il-Kumitat Investigattiv, u aġenziji oħra. Ir-Russja ma għandhiex pjan ta’ azzjoni ddedikat kontra t-THB li jindirizza l-fenomenu b’mod koerenti. It-THB għadu jiġi ttrattat prinċipalment mil-lat tal-kriminalità, jiġifieri l-ġlieda kontra n-netwerks li jorganizzawh. Minn dik il-perspettiva ma hemmx bżonn kummenti partikolari ħlief għall-kwistjoni tal-kompetenzi mrikkba msemmija aktar ’il fuq. Madankollu, ma teżisti l-ebda leġiżlazzjoni speċifika dwar il-protezzjoni tal-vittmi ta’ THB u l-uniċi regoli applikabbli jidhru li huma dawk dwar il-programm ta’ protezzjoni għall-vittmi u x-xhieda ta’ kwalunkwe reat. Dan l-approċċ għandu jiġi mtejjeb minħabba s-sitwazzjoni partikolari tal-vittmi ta’ THB li jistgħu ma jkunux koperti minn skemi ġenerali. Il-kennijiet għall-vittmi ġeneralment huma mmaniġġati minn NGOs jew organizzazzjonijiet internazzjonali, eż. l-Organizzazzjoni Internazzjonali għall-Migrazzjoni (IOM), is-Salib l-Aħmar jew il-knejjes. Xi finanzjament/appoġġ jiġi pprovdut mill-istat (l-FMS) jew il-muniċipalitajiet fuq bażi ad hoc. L-IOM għandha rwol importanti fl-assistenza lill-vittmi, u hija stabbilita kooperazzjoni ma’ atturi bħall-MoI u l-FMS. L-IOM qiegħda tipprovdi wkoll kenn f’San Pietruburgu u twettaq programmi reġjonali fir-Repubblika tal-Karelia u reġjuni oħra. Il-kenn spezzjonat fir-reġjun ta’ Moska u rranġat mill-Knisja kien jilqa’ diversi vittmi Vjetnamiżi ta’ THB li kienu qegħdin jistennew ritorn. Huma kellhom aċċess għall-ħtiġijiet bażiċi fosthom il-kura tas-saħħa. Madankollu, huwa evidenti li ċ-ċentru kien irranġat fuq bażi provviżorja ħafna. Għandhom jiġu mfittxa soluzzjonijiet aktar strutturali. Fuq il-bażi tal-informazzjoni disponibbli, ma kien hemm ebda kampanja ta’ sensibilizzazzjoni mal-pajjiż kollu dwar it-THB fir-Russja. Fl-2012 l-MoI ppubblika u qassam fuljett informattiv bi twissija dwar il-perikli li wieħed isir vittma tat-traffikar. F’xi partijiet tal-pajjiż, l-MoI ssieħeb mal-kunsilli tal-komunità sabiex iqassam l-opuskoli f’postijiet pubbliċi. L-M